¿Jumajj amttati? (Diciembre 2013) | Taman yatjjatañataki\nYatiyañataki (congregacionan yatjjatañataki) | Diciembre 2013\n¿Kuna arutsa liytʼäta? Afrikáans Albanés Alemán Amárico Armenio Aymara Azerí Azerí (alfabeto cirílico) Becol Birmano Búlgaro Camboyano Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Cingalés Coreano Criollo haitiano Croata Danés Efik Endebele Endonga Enzema Eslovaco Esloveno Español Estonio Ewé Finlandés Francés Ga Georgiano Griego Groenlandés Guaraní Hiligaynon Holandés Húngaro Ibo Ilocano Indonesio Inglés Islandés Italiano Japonés Kazajo Kikuyu Kiniaruanda Kirguís Kirundi Kwangalí Kwanyama Letón Lingala Lituano Luo Malayo Malgache Maltés Nepalés Ngäbere (o guaymí) Noruego Oromo Pangasinán Panjabí Polaco Portugués de Brasil Quechua (Ayacucho) Quechua boliviano Rumano Ruso Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sranangtongo Suajili Suati Sueco Tagalo Tahitiano Tai Tigriña Tsonga Tsuana Turco Twi Ucraniano Umbundú Uzbeko Vendal Vietnamita Waray-Waray Wolaita Xhosa Yoruba Zulú Árabe\n¿Aka qhepa phajjsinakan Yatiyañataki sat revista mistkäna uk liytʼtati? Ukhamächi ukhajja, aka jisktʼanakar qhanañchtʼam:\n¿Kunapachas Jesusajj ‘katuntatäpkis uka ajayunakarojj Diosan arunakap parläna’? (1 Ped. 3:19.)\nJesusajj jiwatat jaktjjäna uka qhepat jan wali angelanakarojj kuna taripäwtï katoqapkani uk qhanañchpachäna (6/15, 23 jana).\n¿Kuna kimsa jan waltʼäwinakas mayamp jaqechasipki ukanakatak utjaspa?\nAkanakawa: nayrïr jaqechasïwit sint parlaña, warmimar jan ukajj chachamar jan uñtʼapki uka amigonakamp sum apasiña, qhepa chachamaru jan ukajj warmimar confiyaña (7/1, 9 ukat 10 jananaka).\n¿Kunapachas Jesusajj jaqenakar uwijanakarjama ukat cabritonakarjam jaljani? (Mat. 25:32.)\nJesusajj jachʼa tʼaqhesïwi tiempon taqe markanakar uwijanakarjama jan ukajj cabritonakarjam taripir jutkani ukat kʼari yupaychäwejj tukjatäkani uka qhepatwa jaljani (7/15, 6 jana).\nJesusajj jan wali qorampita, trigompit parlkäna uka uñachtʼäwirjamajja, ¿kunapachas jan walinak lurapki ukanakajj wararipjjani ukat laka chʼaksa tʼurusipjjani? (Mat. 13:36, 41, 42.)\nJachʼa tʼaqhesïwinwa ukham lurapjjani, kunapachatï jan kawkhar imantasiñanakap utjatap amuyasipjjani ukha (7/15, 13 jana).\nJesusajj amuyasiri cheqapa uywatat parlkäna ukajja, ¿kunapachas phoqasi? (Mat. 24:45-47.)\nJesusan arunakapajj janiw Pentecostés 33 maran phoqasiñ qalltkänti, jan ukasti 1914 mara qhepatwa phoqhasïna. Ukat 1919 maranjja, amuyasiri cheqapa uywatajj utapankirinakjjar uttʼayatänwa, ukanakajj taqe khitinakatï Diosar yupaychañ toqet manqʼa katoqapki uka cristianonakäpjjewa (7/15, 21 janat 23 janakama).\n¿Kunapachas Jesusajj amuyasiri cheqapa uywatarojj utapankirinakjjar uttʼayäna?\nUkajj jachʼa tʼaqhesïwinwa pasani, kunapachatï amuyasiri cheqap uywatajj alajjpachan kuntï Diosajj arsuwaykäna uk katoqapkani ukha (7/15, 25 jana).\nYaqhep jaqenakan sutipajj Biblian janiw uñstkiti, ¿ukampejj jan wali jaqenakäpjjewa jan ukajj jan wakiskirïpjjewa sañt munpacha?\nJaniw ukhamäkiti. Kunattejj Biblian yaqhep qhoru jaqenakan sutipa ukhamarak yaqhep suma chuyman jaqenakan sutinakapsa janiw aytkarakiti (Rut 4:1-3; Mat. 26:18). Ukampis Diosat jan jitheqtir pä angelan sutipwa ayti (8/1, 10 jana).\nSachsenhausen sat cheqan 230 jilat kullakanakasajj katuntataw uñjasipjjäna, ukat Jehová Diosas chʼam churkchïnjja, ¿kunas kayuki wali jaya sarañatak yanaptʼäna?\nJan manqʼata, usuntata uñjasisajj janis chʼamanëjjapjjchïnjja, saraskakiñatakejj maynit maynikamaw chʼamañchtʼasipjjäna (8/15, 18 jana).\nIsraelitanakajj Jordán jawir Suma Oraqer mantañatak paskatapkäna uk yatiñajja, ¿kunatsa chʼamañchtʼistu?\nUka jawirnam walja umas mantaskchïnjja, Jehová Diosaw markapan paskatañapatakejj uma wañtʼayäna, uk uñjasaw jupanakajj Diosar jukʼamp confiyapjjäna. Uk yatiñajj wal chʼamañchtʼistu (9/15, 15 jana).\n¿Biblian coloranakat sapa kuti parlatapajj kunsa uñachtʼayi?\nBiblian coloranakat parlki ukajja, kunjamsa jaqerojj chuymapan mayjtʼayaspa uk Diosan sum yatitapwa uñachtʼayi, ukat yatichäwinak amtañatakis yanaptʼarakistuwa (10/1, 14 ukat 15 jananaka).\nMiqueas 5:5 qellqatan awatirinakata ukat wali aytat jaqenakat parlki uka profeciajja, ¿kunjamsa phoqasiski?\n‘Paqallqo jilïrinaka [jan ukajj “awatirinaka”, NM] ukat kimsaqallqo wali aytat jaqenakampita’ Miqueas 5:5 qellqatan parlki ukajja, tamankir irpir chuymaninakawa, jupanakaw Diosan markap contra sartapkani ukatak markapar wakichtʼasipki (11/15, 20 jana).\n¿Kunatsa Diosamp yanaptʼatäñ muntanjja?\nSuma yanaptʼatäña ukat kunatsa jan walinakan uñjastan ukwa yatiñ muntanjja, ukanaksti Diosakiw churistaspa. Jupaw suma ukat kusisit jakasiñatak yanaptʼistu. Ukat kuntï arski uksa phoqarakiniwa (12/1, 4 janat 6 janakama).\n¿Jumajj amttati? (Diciembre 2013)\nJehová Diosajj qollunakan chʼiwinakapampiw jarkʼaqäna\n‘Jan jankʼaki amuyunakam mayjtʼayapjjamti’\n“Aka urjja amtasipjjapunïtawa”\n‘Aksti nayat amtasis lurasipkakim’\nChachamasa jan ukajj warmimas jiwjjchi ukhajj kamachasmasa\nAka yatichäwinakaw utji: Yatiyañataki 2013\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Diciembre 2013\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Diciembre 2013\nYATIYAÑATAKI (CONGREGACIONAN YATJJATAÑATAKI) Diciembre 2013


Titiqaqa qutata Manku Qhapaqampi Mama Uxllumpixa mistuniritayna - Wikipedia\nTitiqaqa qutata Manku Qhapaqampi Mama Uxllumpixa mistuniritayna\nTitiqaqa qutana nayra yatiyawipa:\nNayra jaya pachana, inkanakatsa nayrapachawa Pirü jach'a suyuna jakiri jaqinakaxa sinti t'aqisipxiritaynaxa. Janiwa sataña yatipkiritaynati, kunatixa janiwa uraqinaksa suma uñatatpkiritaynati. Ukhama, manq'ata awtjatäsinxa, ina jiliri alinakana achunakapa apthapiñatakixa, maysata maysaruwa sarapxiritaynaxa.\nThayata ch'uñjatäsinsa, ikiña munasinsa qullunaka tuqiruwa sarapxiritayna, ukanakanwa tiyinakaru mantapxiritayna, arumanaka jakanuqtanatakisa ukhamarusa ikiñataki.\nQ'arakayukiwa sarnaqapxiritaynaxa, ukhamarusa mich'inakapampi chakuta sallqauywanakana lip'ichinakapampiwa isisipxiritayna. Janirakiwa nina naktayañsa yatipkiritaynati, ukata sinti t'aqisipxiritayna. Thaya pachanxasinti thayjatäpxiritaynawa, janiwa sarnaqapkiritaynati, jani qhatita manq'akwa manq'apxiritaynaxa.\nMaya uruxa, intiwa ukanaka uñjaskatayna, ukhama jupanakata khuyapayasina akhama satayna:\n- Manku Qhapaqa yuqajampiru, Mama Uxllu phuchajampiruwa uka jaqinakaru yanapapxañapataki khitäxa-sasa. Ukhama, k'atatjamakiwa, Manku Qhapaqampi Mama Uxllumpixa, Titiqaqa sutini maya sinti jach'a qutanaumanakapata mistunipxataynaxa.\nManku Qhapaqaxa, mama uxllumpi maya quri thujru ayt'atawa mistunitayna, tatapawa akhama sasa churataynaxa:\n- Akiri uraqinaknama sarma, kawkhanti aka qurithujruxa chhaqantkani, uka chiqawjaruwa mä suma marka uñstayätaxa sasa. Jupanakaxa tataparu jaysasawa, taqi chiqaruwa quri wara chhaqantayaña yant'asisa thaqapxatayna.\nMaya uruxa, mawjaru purisinwa, quri thujruxa k'ataki uraqina chhqantatayna. Ukhama, inti tatana satapa phuqañatwa, Qusqu marka uñstayapxatayna.\nUkhamawa, Manku Qhapaqaxa chachanakaru, yapu papuchaña yatichiritayna. Uywanakapa uywaña, utanakapa utachasiña, ukhamarusa kunaymana aski lurañanaka yaticharakitayna.\nMama Uxlluraki warminakaruxa, kunjama wari t'awrampi samicht'ata punchunaka sawuña yatichatayna. Manq'anakapa qhatiyapxañapatakixa sañu phukunaka luraña, ukata kunaymana aski lurawinakampwa yaticharakitaynaxa. Ukhama, taqiniwa juk'ampi suma, kusisita jakxapxiritaynaxa.\nObtenido de «https://ay.wikipedia.org/w/index.php?title=Titiqaqa_qutata_Manku_Qhapaqampi_Mama_Uxllumpixa_mistuniritayna&oldid=36828»\nÚltima edición el 15 juy 2010 a las 04:01\nEsta página se editó por última vez el 15 juy 2010 a las 04:01.


Éxodo 34 - Holy Bible [Aymara Bible 1997] - (Éxo 34)\nTatitusti Moisesarojj sänwa: —Waquicham pä kala tablanaca nayrïr tablanacäqui uqhama, nayasti ucaruwa kellkäjja cawquïr arunactejj nayrïr t'unjcta uca tablanacana kellkatäcän uqhama.\nUqhamarac waquichasim arumanthi wali alwata Sinaí kolluru maqhataniñataqui. Kollunsti wali alto chekaruwa nayarojj uñstitäta.\nJumampisti janiw qhitisa kollurojj maqhatañapäquiti, ni kollunsa qhitisa utjañapäquiti, uqhamarac kollu nayräjjanjja janiwa ovejanacsa, ni vacanacsa awatipjjañamäquiti —sasa.\nUcatsti Moisesajj pä tablanacwa kalata luräna nayrïr tablanacjama. Ucat khepärmanthi wali alwatasti uca pä kalat lurata tablanac apjjaruwayasinwa Sinaí kolluru maqhatäna, cunjämtejj Tatitojj siscäna uqhamarjama.\nUcatsti Tatitojj kenayanjamwa sarakanïna. Ucat Moisesampi kollun parlasinsti sutipwa arsusïna:\nTatitusti Moisesan nayrakatapanjja jach'atwa aqham sas art'asïna: —¡Dios Tatitusti, wiñay jaquiriwa, uqhamarac qhuyapayasiriraqui. Janiw janc'aqui colerasirïquiti, jan ucasti jach'a munasiriwa, uqhamarac chekaraqui!\nWaranka wawanacaman wawanacapataquisa pachpa cheka asqui munasiriquïscaniwa, uqhamarac perdonaraquiwa jan wali luratanacsa, jan wali amtäwinacsa, take juchanacsa. Ucampis juchanirojj janiw jan mutuyasaqui jaytquiti, jan ucasti awquinacan juchanacapatjja mutuyiwa wawanacaparu, allchhinacaparu, allchhinacapan wawanacaparu, uqhamarac allchhinacapan allchhinacaparusa.\nUcat Moisesajj mäquiw quillt'asisa p'eke parapsa orakeru alnokasin Tatituru yupaychäna:\n—¡Dios Tata! Nayasti juman qhuyapt'ayasiñamjja jicjjatwa, jichhasti nanacampi chicay saram. Chekpachansa aca jakenacajja juma contra tucurinacäpjjewa, ucampis perdonapjjetay nanacan jan walinac luratanacajjata, uqhamarac juchanacajjatsa, jumatacjama tuct'ayasay catokt'asjjapjjeta —sasa.\nTatitusti sänwa: “Jumanacasti ist'apjjam, nayasti mä suma amtäwi lurta take jakenacaman uñjcata. Uqhamarac luraraquïwa walja muspharcañanaca, uqhamasti janiwa cawqha orakensa, ni cawqha marcansa luratäquiti; jumanacasti cawqhanjjay jakenac taypina jicjjatasipjjchïta take uca jakenac taypinwa jumanacajj uñjapjjäta Tatitojj cunjjay lurchini uca. Uqhamasti cunanacjjay nayajj jumanacampi lurchï ucanacajja wali muspharcañäniwa.\n“Jumasti phokham cuntejj nayajj jichhüru siscsma uqhamarjama. Nayasti jumanacan nayrakatamatjja alisnucüwa amorreonacaru, cananeonacaru, heteonacaru, ferezeonacaru, heveonacaru, uqhamarac jebuseonacarusa.\n“Janiw jumajj sumancañaru mantätati cawqha marcanacarutejj jumajj mantcäta ucanjja, jupanacasti inampis jan walt'añaru puriyapjjeristama.\nJumanacasti allthapipjjätawa altaranacapa kalata dios lurasitanacapsa t'unthapipjjaraquïtawa, uqhamarac kolluna lawanacapsa p'acthapipjjaraquïtawa.\n“Ucampis janipuniwa sumancañaru mantapjjätati uca oraken jaquirinacampejja. Jupanacasti diosanacaparu yupaychasina, uqhamarac sacrificionac loktasinjja jumanacaru churapjjeristam, ucatsti jumanacajj inampis uca diosanacaru loktat mank'anacsa mank'antapjjasma.\nUqhamarac phuchanacapasa inas jumanacan yokanacamampi casarasipjjaspa, jan ucajj diosanacaparu yupaychasinsa juchanacsa lurapjjaspa uqhamata jumanacan yokanacamaru diosanacapar yupaychayañataqui.\n“Jumanacasti janipuniw cunapachasa metal umatatayasa diosanacjja lurasipjjätati.\n“Jumanacasti lurapjjätawa jan levaduran t'ant'a mank'añ fiesta, cunjämtejj sapcsma uqhamarjama, pakallko uruwa jan levaduran t'ant'a mank'apjjäta. Abib sat phajjsina, jumanacajja uca Abib sat phajjsinwa Egiptota mistunipjjtajja.\n“Uqhamaraqui jumanacana take nayrïr wawanacamasti nayataquïniwa, uqhamarac vacanacamana, ovejanacamana, cabritonacamana nayrïr orko kallunacapasa nayataquïniwa.\nUcampis asnona nayrïr kallupa lantsti mä oveja jan ucajj mä cabrito churapjjäta, ucampis jan churapcäta ucasti uca asno kallurojj jiwayapjjañamawa. Uqhamarac jilïr wawanacamatsti churapjjañamaraquiwa mä suma ofrenda. Uqhamasti janiwa qhitisa nayan ucarojj jutañapäquiti jan cunsa apanisajja.\n“Sojjta uruw irnakapjjäta, ucampis pakallko urunjja samarapjjätawa, yapuchañ horasasa, jan ucajj cosechanac apthapiña horasanacasa.\n“Semana fiestjja lurapjjaraquïtawa trigona nayrïr achunacapa apakcasina, uqhamarac mara tucusejja cosechanac apthapisajj lurapjjaraquïtawa.\n“Take chachanacasti maranjja quimsa cutiwa Israelan Tatitu Diosapan nayrakatapanjja uñstapjjañapa.\nNayasti jumanacan nayrakatanacamatsti yakha marcanacjja alisnucüwa, uqhamatwa jumanacan orakenacama yapjjatas jach'aptayäjja. Ucampis janiw qhitisa orakenacamjja catuscaniti cunapachatejj Tatitu Diosamaru maran quimsa cuti uñstir sarcäta ucqhajja.\n“Animalanac sacrificio loktañataquisti, janiw wilampi, levaduran t'ant'ampejj loktañatac apthapïtati, ni pascua fiestan sacrificio loktatäqui ucan jilt'anacapsa khepärmanthitaquejj imaraquïtati.\n“Ucjjarusti orakenacaman nayrïr suma achunacapjja apapjjaraquïtawa Tatitu Diosaman utaparu. Uqhamarac janiw phayapjjätati cabritonacjja taycapan lecheparu.”\nTatitusti Moisesarojj sänwa: “Kellkam aca arunaca, aca arunacampiw sumaru manttanjja jumampi, uqhamarac israelitanacampisa.”\nUcatsti Moisesajj Sinaí kollutjja sarakanjjänwa Diosan tunca camachi arunacap kellkcäna uca pä tablanacas amparanacaparu apt'asita. Ucampis kolluta sarakancasinjja jupajj janiw amuyascänti ajanupajja wali c'ajatapa Tatitumpi parlaniwayasinjja uca.\nUcampis Aaronampi, take israelitanacampejj uñjapjjänwa Moisesan ajanupajj wali c'ajiri, ucatsti ajjsarasinjja janiw juparojj jac'añ munapcänti.\nUcampis Moisesajj jupanacarojj jawsänwa, ucatsti cutt'anipjjänwa Aaronampi, take israelitanacan jilïrinacapampi cawqhanccantejj Moisesajj ucqharu, ucat Moisesajj jupanacaruw parläna.\nUcat mä juc'a kheparusti take israelitanacaraquiw jac'achasipjjaraquïna, ucat Moisesajj jupanacarojj yatiyänwa cunanactejj Tatitojj Sinaí kollun siscäna take ucanaca.\nUcampis israelitanacampi parlañ tuct'ayasinsti, Moisesajj ajanupatjja mä velompiw imt'asiwayjjäna.\nMoisesasti Tatitumpi parlir mantañataquisti uca veljja ajanupat apakasiwayjjänwa mistuniñapcama. Ucatjja israelitanacarojj yatiyänwa cuntejj Tatitojj siscäna ucanaca.\nUcampis israelitanacajj wastat Moisesan ajanupa wali c'ajir uñjapjjatapatsti Moisesajj wastatampiw ajanupjja velompi imt'asjjäna wastat Tatitumpi parliri mantañapcama.


Deuteronomio 28 - Holy Bible [Aymara Bible 1997] - (Deu 28)\n“Chekpachansa Tatitu Diosamarutejj jaysätajja, phokharaquïta, uqhamaraqui cawquïri camachi arunactejj jichhüruna churapcsma ucarjama sarnakaraquïta, ucapachasti Diosajj take aca oraken marcanacjjaruw uchätam.\nUcampis take aca bendicionanacaw jumataqui jutani, Diosamar ist'atam laycu.\nUcatsti bendicitäyätawa, marcansa, pampa orakensa.\nUqhamaraqui bendicitäni take wawanacamasa, cosechanacamasa, vacanacamasa, ovejanacaman kallunacapasa, take uywanacamasa.\nBendicitaraquïniwa achunac imasiñ canastamasa, uqhamaraqui t'ant'a chapusiñ lamanamasa.\nUcatsti take luräwinacamanwa bendicitaraquïyäta.\n“Diosaw amparanacamar catuyätam cunapachatejj uñisirinacamajj nuwantapjjätam ucqhajja. Jumanacampi nuwasiñataquejj suma formt'ataw jutantapjjani, ucampis jumanacar uñjasajj janiw cunjäm jaltjjapjjatapsa amtasipcaniti.\n“Tatitu Diosamaw bendicionanac apayanipjjätam achunacan pirwanacamarusa, uqhamaraqui take cuntejj lurcäta ucarusa, ucatsti cusisitaw jacäta cawquïri oraktejj churcätam ucanjja.\n“Camachi arunacaptejj phokhäta, thaquipanjamsa arcaraquïta ucqhajj Tatitu Diosamajj juparu catuyat marcwa tucuyasïtam, cunjämtejj jupajj arupampi arsuwayctam uqhama.\nUcatsti take acapachan marcanacaw uñjapjjani, Diosan sutipajj jumjjan aytatätapa, ucatsti walirac ajjsarapjjätam.\nDiosaw munasiñap uñacht'ayätam, walja wawanac jumar churasina, uqhamaraqui jilarquir orakenacamar achuyasa, cunjämtï awquinacamar arupampi arsusina churä siscatayna uqhamarjama.\nUcatsti jist'arätamwa uca imantat alajjpachapa, orakemar jallu munqui uc churaniñataqui, uqhamaraquiw bendicïtam take irnakañamarusa. Ucsti take marcanacaruw mayt'araquïta, ucampis jumajj janiw cunsa mayt'ascätati.\nDiosaraquiw mä jach'a jilïrit utt'ayaraquïtam, janiw khepanccätati, wiñayapuniw nayrancäta, janiw aynacht'cätati jan ucasti amstancapunïtawa, jumaqui Diosaman camachi arunacapar jichhürun churcsma ucar phokhascamjja, take ajjsart'añamampi, ucanacarjam sarnakasaraqui,\njan maysarus ucanacat jithektasa yakha diosanacar arcaña ni yupaychaña munasasa.\nJumasti maldicitäyätaw marcana, uqhamaraqui pampansa.\nMaldicitäniwa canastamasa, uqhamaraqui t'ant'a chapusiñ bateamasa.\nMaldicitaraquïniwa wawanacamasa, cosechanacamasa, vacaman kallunacapasa, ovejamana kallupasa, take uywanacamana kallunacapasa.\nUcatsti jumajj take luräwinacamanwa maldicitäyäta.\n“Tatitu Diosasti maldicionanaca, pitusiñanaca, llaquisiñanaca take luräwiman apayanipjjätam, ucatsti juc'a urunacwa takpachaniru t'unjapjjätam, jumanacan jan wali luräwinacampi jupar apanucupjjatam laycu.\nDiosaw mä azot'inac apayanïtam jumaru tucjañataqui cawquïri oraktejj catcäta ucana.\nUqhamaraquiw apayanïtam jiwaña usunaca, ñankha fiebrenaca, p'usuntir usunaca, calor usunaca, trigo yapunacamarojj awtipacha lak'onacaraquiw puriraquini, take casta usunacaw arcanakätam jumar t'unjañataqui.\nAlajjpachatsti janiraquiw jallojj purincaniti, aca orakesti janiraquiw cunsa achurapcätamti.\nDiosasti juma patjjarojj lak'ampi ch'allampi jallu lantjja puriyanini, juman t'unjatäñamcama,\nuqhamaraqui uñisirinacaman tucjatäñamcama. Jumasti uñisirimarojj suma formt'ataw nuwantascäta, ucampis janiw amtascätati cunjäm jaltjjatamsa, ucatsti take acapachan jaquir jakenacataquejj ajjsarañjamaraquïyätawa.\nTake jamach'inacana, monte animalanacan mank'antatäniw jiwat janchimajja janiw qhitis ucanacjja aliswakcaniti.\n“Diosasti, egipcionacarus t'akhesiycäna uqhamaw llejjtinacampi, tumor sat p'usunacampi, sarna usunacampi, tiña sat jasi jasi usunacampiw t'akhesiyätam, ucatsti janiraquiw uca usunacatjja c'umarachasiñ puedcätati.\nUqhamaraquiw lokheptañampi, juyqhuptañampi, pejjtusiñanacampiw t'akhesiyaraquïtam.\nUcatsti urunsa catt'asitaw sarnakäta cunjämas mä juyqhojj sarnake uqhama. Janiraquiw cuna luratamas sumäcaniti. Catuntata, t'akhesiyata, uqhamaraqui sallkjatapuniw uñjasïta, janiw qhitis yanapt'iri jutcaraquïtamti.\nMä warmimpi casarasiñataquiw parlascäta, ucampis yakha jakew parlatamampejj iquintasini; mä uta lurasïta ucampis janiraquiw ucan jacañjja puedcätati; uva yapunac yapuchasïta, ucampis janiraquiw ucatjja cunsa mank'cätati;\nvacamasa nayräjjaman jiwayatäniwa, ucampis janiraquiw aychapjja mank'cätati; juman uñjcataraquiw asnomjja aparapjjätam, ucatsti janiw cuttayapcätamti. Ovejanacamas uñisiriman amparaparuw purini, janiraquiw ucatjja qhitis uc apakañataquejj yanapcätamti.\nNayraman uñjcataw yokall wawamasa, imill wawamasa yakha marcanquir jakenacar catuyatäni, ucatsti jumajj sapa cutiw uñjasiñ munäta, ucampis janiw cuna lurañsa puedcätati.\nYapunacaman cosechanacapa uqhamaraqui take irnakañaman achunacapjja jan uñt'at jakenacaw mank'antapjjani, ucatsti t'akhesiyata jan walin uñjatapuniw sarnakäta.\nCunapachatejj take acanac uñjäta ucqhajj lokheptataw uñjasïta.\nTatitu Diosaw jumarojj t'akhesiyätam ñankha llejjtinacampi konkorinacamana, charanacamana, take janchimansa, janiraquiw ucatjja c'umarachasiñ puedcätati.\n“Diosan munañapatwa jumasa, reyimasa yakha marcar apatäni, cawqha chektejj ni jumasa ni awquinacamasa uñjapquiti ucaru, uca chekansti yakha diosanacaruw yupaychapjjäta, lawata, kalat lurat diosanacaru.\nUcatsti ajjtasita, p'enkachata, jaken parlasitaw take cawqha chekarutejj Diosajj irpcätam ucanacanjja sarnakäta.\nYapunacamarojj walja jathampiw yapuchascäta, ucampis juc'a achunacac apthapïta, t'ijut'ijunacan mank'supjjatap laycu.\nUva yapunacsa yapuchascätawa sum uñjasina, ucampis janiraquiw vinopsa umcätati ni uvanacsa apthapiscätati, jan ucasti lak'onacaw take ucanacjja tucjani.\nTakpach orakenacamaruw olivo kokanacjja yapuchascäta, ucatsti janiraquiw aceitepampejj k'aphirt'ayascätati, aceitunanacapasti jupapachpaquiraquiw jalartjjani.\nUtjätamwa yokall wawanacamasa, imill wawanacamasa ucampis janiw jumampi chicäcaniti jan ucasti yakha marcanacaru preso apatäniwa.\nOrakeman take kokanacapasa, achunacapasa t'ijut'ijunacan tucjatäniwa.\nCawquïri yakha marcat jutir jakenacatï marcaman jacapqui ucanacajja, sapa cutiw juc'ampi juc'ampi ch'amani tucupjjani, ucampis jumajj juc'ampiquiw ch'amamjja chhaktayasjjäta.\nJupanacasti jumarojj mayt'añjja puedipjjaniwa, ucampis jumajj janiw cunsa mayt'añ puedcätati; jupanacancaniw suma orakenacajja, jumataquisti jan wali orakenacaquïniwa.\n“Take aca maldicionanacaw jumjjaru jutani, arcanipjjätamwa jicjjatañcama jumaru tucjañataqui, Tatitu Diosamaru jan ist'atamata, ni camachi arunacaparu, leyinacaparu phokhañsa jan munatam laycu, cawquïrinactejj jupajj ewjjapctam ucanaca.\nTake acanacasti mä jach'a uñacht'äwi, unancharaquïniwa jumataquisa, wawanacamataquisa, wiñayataqui.\nJuman jan Diosaru cusisiñampi ni khana arumpi yupaychatamata, walja yänac churctam ucasa.\nJumaraquiw sirvïta cawquïri uñisirinacamtejj Diosajj jumjjaru apayanïtam ucanacarojja; umatsa, mank'atsa t'akhesiraquïtawa, isitsa jalstasa take pist'ayasiñanaca uñt'araquïta. Diosaw esclavot t'akhesiyätam jumaru t'unjañcama.\nDiosasti aca oraken jaya nacionatwa juma contra sartayani, cunjämas mä pacalejj janc'aqui jaltanejj uqhama, cawquïri marcan parlasïwiptejj jan yatcta;\nuca jakenacasti wali ajjsarcaya jakenacäpjjewa, jupanacasti janiraquiw chuymani jakenacarojj ajjsarapcaniti ni wawanacatsa qhuyapt'ayasipcaniti.\nJupanacasti uywanacaman kallunacapa, orakenacaman achunacapwa mank'antapjjaraquini jan cunan tucuyañcama; janiraquiw trigomsa, ni aceitemsa, ni vinomsa, ni vacaman, ni ovejaman kallunacapsa jilt'aycaniti, ucapachasti jumajj mank'atjamaw jiwaraquïta.\n“Take marcanacamaruw muyuntasina t'unjapjjaraquini, jach'a alto perkanacap tincuñapcama, cawqhanacarutejj jumanacajj iyawsañ uchapcäyat ucanaca, uqhamaraquiw muyuntapjjani, t'unjapjjaraquini take cawquïri oraktejj churctam ucanacan marcanacaparusa.\nCawquïri jaketï jumanac taypina utji wali llamp'u chuymani uqhamaraqui munasiñani ucasa mayjt'at nayrampiw quipca jilaparus uñcatani, uca quipcaraqui wali munat warmiparusa, uqhamaraqui cawquïri wawanacapatï jupampi chica kheparapqui ucanacarusa,\njan jupanacampi chica mank'añataqui cawquïri wawanacapan aychaptejj jupajj mank'qui ucanaca. Janiraquiwa cuna mank'añas utjcaniti cunapachatejj marcanacamaru nuwantapjjani ucqhajja, wali ajjsarañana, llaquisiñanacanwa uñisirinacamajj marcanacamana t'akhesiyapjjätam.\nCawquïri warmitï llamp'u chuymani, suma chuymani jumanac taypin jacqui ucasa, uqham suma llamp'u chuymanïsinjja janiw k'ara cayojj oraker tact'irïcänti; uca warmis mayjt'at nayrampiw munat chachaparu, wawanacaparusa uñcatani,\njan jupanacamp chica mank'añataqui, cawquïri wawanactejj wawachasini uqhamarac placentas puracapat mistqui; take ucanacwa jamasat mank'antasini, jan cuna mank'añas utjatap laycu, cunapachatejj uñisirinacamajj marcanacamaru nuwantapjjani ucqhajja.\n“Jumatejj jan ist'cäta ni aca libron kellkat yatichäwinacarjamasa sarnakcaraquïta, ni ajjsartcaraquïtasa aca jach'a cancañan, ajjsarcaya Diosaman sutiparusa,\nucqhasti jach'a ajjsarcañ lak'onacwa jumjjarusa wawanacamjjarusa apayanïtam, uqhamaraqui jan kollcaña ñankha usunaca.\nUcatsti juma patjjarojj jutaniwa cawquïri lak'onacatï Egipto marcarojj apayatäcän uca pachpa lak'onaca, cawquïrinacatï wal ajjsarayayätam, ucampisti wiñayaraquiw t'akhesïta.\nUcatsti yakha usunaca, lak'onacwa apayanïtam, cawquïrinacatï jan aca yatichäwi libron kellkatäqui ucanaca, uqhamat jumaru t'unjañataqui.\nJumasti Israel marca; alajjpachan warawaranacas utjqui uqham waljayätawa, ucampis jichhajj mä juc'aru tucuyatätawa, juman jan Tatitu Diosamar ist'atam laycu.\nCunjämatejj Diosajj juman suma asquim munäna, uqhamarac waljaru jiltayayätam; jichhasti cusisiraquiniw ch'usaru tucutamata uqhamaraqui t'unjatätamatsa, jan qhuyapt'ayasiñampiw jiq'inucutäyäta cawquïri oraktejj catuntcäta ucatjja.\nDiosasti take marcanacaruw ananucütam mä thiyat mä thiycama, ucansti yakha diosanacaruw yupaychäta, lawata, kalata, lurat diosanacaru, cawquïrtejj ni awquimasa ni jumasa uñt'apcta ucanacaru.\nUca marcanacan jaccasinjja janiw sumancañsa ni samarañsa jicjjatapcätati; Diosajj wali sustjatwa jacayätam, nayranacamas llact'ata ajjsarañana, kawkhasay cusisiñ munascam.\nChijinacanacpunwa jicjjatasïta, ucatsti arumas urusa ajjsarayasïtawa, jiwampis chicaquïscätawa.\nUqham wali ajjsarañanaca uñjatam laycusti willjta alwasti aqham sätawa: ‘Janc'ac arumäjjaspa’ sasa. Ucatsti arumarojj saraquïtawa: ‘Janc'ac uröjjaspa’ sasa.\nDiosajj: ‘Egipto marcarojj janiw cuttätati’ siscäyätam ucasa, barconacatwa ucarojj cuttayätam, ucatsti esclavor uñtatwa uñisirinacamar aljätam; janiraquiw ucatjja jumar qhiti alasiris utjcaniti.”


Global Voices Aymarata » Usuarios rusos jupanakax 2015 maranx Internet uksan aknïrinakaw uñt’ayapxatayna · Global Voices Aymarata » Print\nJaqukipäw uñt'ayata/apkatata 3 Chinuqa phaxsi 2016 23:41 GMT 1\t · Qillqiri Tanya Lokot (es) ukan jaqukipiri\tPaulina Grasso, Victoria Tinta Quispe\nCategoria-naka: Europa Central y del Este, Rusia, Arte y Cultura, Citizen Media, Media & Journalism, RuNet Echo\nLa tragedia del avión ruso A321 estuvo entre los eventos más buscados en Google por los rusos durante el 2015. Captura de pantalla de YouTube.\nQhipa maranxa, usuarios de Internet rusos jupanakax Eurovisión ukat hockey ukanakampiw kusist'apxatayna, ukakipkarakiw khitinakati aka maran jiwapk jupanakar amtapxatayna, Egipto ukat Francia uka markanakan luräwinakax utjawayk ukanakat Google uksan thaqhapxatayna.\nMaran thaqhäwinaka , Google ukax juk'a arunakan  RuNet ukan jilapach thaqháwipatw uñt'ayi.\nJuk'a pach waraqt videonx Google de Rusia ukax 2015 maran Internet ukan thaqhäwinakax utjawak ukwa uñt'ayi.\nGoogle ukax ukakipkarakiw maymarat wali uñt'at jamuqanak  uñt'ayi.\nWali aski wakichäwinak taypinx  Eurovisión Campeonato Mundial de Hockey (Rusiax medalla de plata atipatayna) ukanakax ukankarakiwa, eclipse solar ukat Oscars ukanakas uka taypinkarakitaynawa. Maysatax wali aski wakichäwinakaw llakin jikxatasis makiptatayna: avión ruso A321 ukax jalaqatataynawa, París markanx ataques terroristas ukas utjarakitaynawa.\nApnaqir rusos jupanakax amuyunak thaqhañaruw  uchasipxatayna, juk'ampins ISIS (Estado Islámico ukjam uñt'atawa), Leviatán (película rusa ukax wali uñtatapunitaynawa ukampirus atipjasinx mä Globo de Oro ukham katuqatayna) #PrayforParis, yaqhanakamp kuna.\nWali uñt'at jaqinaka  wali thaqhatanaka, 2015 maranx waljaniw jiwapxatayna, ukankarakispaw estrella pop Zhanna Friske, político Boris Nemtsov ukhamanwa, leyenda del ballet Maya Plisetskaya, actor Lev Durov ukatx Eldar Ryazanov irpiri. Ukampins Eurovisión rusa Polina Gagarina ukas ukakipkarakiw uka thaqhatanak taypinkana.\nMemes  uksataxa, RuNet uksan thaqhäwimpix memes de Carl  ukaruw chikanchasiyapxatayna, The Walking Dead ukham uñt'ata jaqi (mä Tv wakichäwi taqins wali munata), kunayman samin isthapit meme  meme ukax ch'amaw jaqukipaña «Ничоси «», red social rusa VKontakte ukan yuritayna.\nURL to article: https://aym.globalvoices.org/2016/01/7769\n Maran thaqhäwinaka: https://www.google.com/trends/story/2015_GLOBAL\n juk'a arunakan: http://googlerussiablog.blogspot.ru/2015/12/2015-google.html\n Wali aski wakichäwinak taypinx: https://www.google.com/trends/topcharts#vm=trendingchart&cid=f294c399-2c36-4f28-92ed-0f4e32a83766&geo=RU&date=2015&cat=\n amuyunak thaqhañaruw: https://www.google.com/trends/topcharts#vm=trendingchart&cid=f247ef17-1dfb-476e-a516-e138c05a86e0&geo=RU&date=2015&cat=\n Wali uñt'at jaqinaka: https://www.google.com/trends/topcharts#vm=trendingchart&cid=f71d72b8-efd3-4c8f-b203-3e8dc8288dc1&geo=RU&date=2015&cat=\n memes de Carl: http://knowyourmeme.com/memes/carl\n kunayman samin isthapit meme : http://knowyourmeme.com/memes/thedress-what-color-is-this-dress


Mama Montañox irpirinakar k'umir jan wali jaqinakaw utaj t'unsuwiyapxi sasaw yatiyawiyi\nJulio Pereira Sánchez Bustamantew arknaqaskitu, utaj jan walt'ayañ muni sasaw mama Gabriela Montañox taypi sata phaxsit 30 uru saraqkipan sawiyäna (Jamuqa: BTV)\nWasärmax irpirinakar k’umir jan wali jaqinakaw mama Gabriela Montañon utap t’unsuwiyapxatayna, K’umar Jakañ Uñjir Kamanana.\n“Jichhakiw nayax jan wali luratanak uñjawaytha, wasärmax irpirinakar k’umir jan wali jaqinakaw utajar saminachañamp warxatawiyapxi, qalanakamp jaqxawiyapxi, qhispillunak t’unsuwiyapxi, jan jupanakankki uka utw t’unsuwiyapxi, Julio Pereira Sánchez Bustamante” sasaw mama Montañox Twitteran qillqt’awiyi.\nUkham jan walinak lurañax irpirinakar jaqsuñatakiw amtata, irpirinakar k’umirinakaw irpirïñ munapxi, ukatw ukham lurasipki.\nErbol ukankirinakaw 16 ist’añ uñt’ayawiyapxi, ukanx kunjams irpirinakar k’umirinakamp nayra palla pallanakamp Estados Unidonkirinakampix mayacht’asisipki ukaw uñt’ayata.\nMama Montañox nayrïr urunakaw arknaqasipkituwa, Gonzalo Sánchez de Lozadan sobrinopaw arknaqitu, Carlos Mesamp kamanat irnaqawayki jupan jilapa, jupaw WhatsApp tamanakanx utaj uñt’ayawiyatayna, mama Montañon u tapar sarapxam sasaw satayna.\n“Tata Julio Sánchez Bustamanteruw kunas utjan ukax juchaniw säxa” sasaw Twitteran sawiyi.\n“Irpirinakar k’umirinakar qhanpach sawiyä: Janiw tinkjayapkitaniti, janirakiw amukt’ayapkitaniti. Janiw arknaqkitan ukas ch’amamp sartasipxatapas atipkaniti. Markajarux muntwa, sartasiskakïwa, irnaqaskakïwa” sasaw mama Montañox sawiyi./RAR


Global Voices Aymarata » Aka phaxsix GV radio uksana · Global Voices Aymarata » Print\nJaqukipäw uñt'ayata/apkatata 17 lakan phaxsi 2015 1:36 GMT 1\t · Qillqiri GV Radio (es) ukan jaqukipiri\tMaría Angélica Marín, Emma Quispe Mamani\nLlamayu phaxsinx radio Gloval Voices aire-ru mistsuwayxi  yatiyañataki wali kust’at yatiyawinak utjki comunidad global voices tuqina ukhamarak taqpach masinak irnaqapki global voices markpachta. Aka tuqirux internet tuqi jan ukasti celular tuqi mantarakismawa, ukan utjiw jisk’t’awinaka, jaylliwinaka taqpach markankiri ukhamarak ist’asmaxa. Nanakastï juk’amp programa-nak wakicht’asipkaraki, ukhamarak yaqha socio-nakaw audio ukatak thaqhatani, kunatix yaqha machaq programa wakichtatak willka kuti phaxsitakixa.\nmusparayañ munapsma, GV radiox podcast ukamp sarantaskakiniwa, kunatix yatiyki lurawinaka markpachan utjirina. Ukhamarakiw uñist’ayasini audio tuqi kawkir sarantawinakas GV face tuqin utjki ukanaka jisnaw aruskipawinaka co-fundadores jupanakampi  Rebecca MacKinnon ukhamarak Ethan Zuckerman jupampisa jawillt’añataki Gloval Voices ukan tunkir aniversario-pa. Ukampirus, mä ch’axwawiw utji. Advox uka tuqinikir irnaqirinakampi “Demystifying the Onion Router ukham sutini .”\nProgramanx Africa Cheza ukan payir episodio-paw wakicht’ataraki, mä podcast africa jaylliwi comunidad africa tuqin wakicht’ata James Propa  en Uganda ukhamarakiw comunidad latinoamericana de GV, mä jisk’t’awi wakicht’i Robert Valencia ,jupax ¨Mónica Carrillo-mpiw aruskipt’i Afro-peruanos jupanakan kunjamaskis derechopanakas jichha pachanakanxa.\nUñist’ayasipkaw utjirinaka post inicial tuqina . yuspaxara comunidad de GV tuqin irnaqirinakaruw ixwawinakat nanakax ukhamaw machaq socios thaqhapta jisnaw Loa Podcast de Vietnam :\nJumanakax programa uka uñaqt’apxasmaw aka seman jutirina kunatix machaq programación ukanakampiw turkakipt’atani. Tuits uk uñjasma cuenta de Twitter de Global Voices tuqina(@globalvoices ) ukhamarak etiqueta #GVRadio  uka programación yatiyawimpisa. Jumax widget reproductor uka tuq ist’asma jan ukax página de inicio de GV Radio uka tuqinsa . Yuspaxara GV radio ist’apxatamata.\nURL to article: https://aym.globalvoices.org/2015/08/7442\n radio Gloval Voices aire-ru mistsuwayxi : https://es.globalvoicesonline.org/2015/05/17/escuche-los-sonidos-del-mundo-con-gv-radio/\n aruskipawinaka co-fundadores jupanakampi: https://es.globalvoicesonline.org/2014/12/10/gv-face-celebrando-los-10-anos-de-global-voices-con-nuestros-cofundadores-rebecca-y-ethan/\n Demystifying the Onion Router ukham sutini: https://es.globalvoicesonline.org/2015/06/20/el-equipo-de-advox-habla-con-tor-sobre-tecnologia-privacidad-y-seguridad/\n Robert Valencia : https://globalvoicesonline.org/author/robert-valencia/\n #GVRadio : https://twitter.com/search?q=%23GVRadio&src=typd\n página de inicio de GV Radio uka tuqinsa: https://gvoices.airtime.pro/


8. Perú marka pachana wiñaya suma jakaña ch’amanchañataki, arusthapïwinaka, qullqinaka ukata p’iqiña kankaña apnaqañanaka taqichiqaru utjañapa layku | Acuerdo Nacional\nInicio > Políticas de Estado del Acuerdo Nacional > Políticas de Estado > Políticas de Estado – Aymara > I. Democracia y estado de derecho > 8. Perú marka pachana wiñaya suma jakaña ch’amanchañataki, arusthapïwinaka, qullqinaka ukata p’iqiña kankaña apnaqañanaka taqichiqaru utjañapa layku\n8. Perú marka pachana wiñaya suma jakaña ch’amanchañataki, arusthapïwinaka, qullqinaka ukata p’iqiña kankaña apnaqañanaka taqichiqaru utjañapa layku\nPerú marka sapa suyunakapana, sapa markana suma jakaña chuymampi sartañawa ch’amanchasini, ukatakixa Gobierno Central taypita taqi kuna lurañanakatakisa qullqixa t’uqiyasini, ukampinsa jani Lima markata maya taqi kuna apnaqañatakisa pachpa jach’a suyunakana ukhamaraki uka taypinkiri markanakaruwa taqi kuna lurañasa iwxasirakini.\n(a) P’iqiña kankañanaka ukhamaraki qullqi chiqaparu irtañanakawa sumpacha ch’amanchasiskani. (ch) P’iqiña kanakañanaka, qullqi chiqaparu irtañanaka ukhamaraki arusthapïwinaka chiqapa thakiru ch’amanchäwinakawa thurinchasiskarakini.\n(h) Markachirinakaru suma q’uma k’uchi kanakañani utjasiñanakapataki suma irnaqäwi yanapt’äwinakawa churasiskarakini, thakinakasa ukata taqi kuna luratanakasa juk’ampi ch’amachasiskarakini.\n(i) Gobierno p’iqiñanaka apnaqañanakasa taqi p’iqiñanakana suma arust’asisa chuymampi phuqatäskarakiniwa.\n(k) Taqi chiqa suyunakana ukata markanakapana qullqiniptaniñanakapataki suma arusthapïwinakawa ch’amanchasiskarakini.\n(l) Taqi kuna lurañanakatakisa chiqaparu unanchasiñanakawa p’iqt’asiskarakini, suma amtáwinaka utjipanjama qullqisa Estado taypita churasiskani; ukhama sapa suyuta suyuru, sapa markata markaruwa jaqinita jani jaqinirjama qullqisa lakisiskarakini, ukhamata qullqi apnaqañanakaxa suma khuskhachaña chuymampi uñanuqutäskarakiniwa.\n(ll) Estado taypinkiri mayachäwinakasa ukhamaraki yaqhanakasa chiqapa thakiri irptatäskarakiniwa, uka Perú markasa pachansa, suyunakansa ukhamaraki markanakansa kunaymana yänaka uñstayiri mayachäwinakawa yanapasiskarakini.\n(m) Perú suyunakapa taypina qullqi jakiña layku mayachthapisiña arusthapïwinakawa ch’amanchasiskarakini.\n(n) Wakisiri amtäwinaka lurtäwinaka taypita jikxataña layku Municipio sutinchata mayachäwinakana mayachthapisiñaru puriña amtäwinakawa ch’amanchasiskarakini.\n(ñ) Jisk’a, taypi ukata jach’a empresa sutinchata mayachäwinakana qullqi mujunakapa sumpacha utanuquyañataki yanapäwinakawa ch’amanchasiskarakini.\n(p) Sapa suyuna utjasirinakaru uñaqasjama kuna jani walt’äwinaka utjipansa yanapt’äwinakampiwa luqt’atäskarakini.


Chachamasa jan ukajj warmimas jiwjjchi ukhajj kamachasmasa | Taman yatjjatañataki\n¿Kuna arutsa liytʼäta? Afrikáans Albanés Alemán Amárico Armenio Aymara Azerí Azerí (alfabeto cirílico) Becol Birmano Búlgaro Camboyano Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Cingalés Coreano Criollo haitiano Croata Dangme Danés Efik Endebele Endonga Enzema Eslovaco Esloveno Español Estonio Ewé Finlandés Francés Ga Georgiano Griego Groenlandés Guaraní Hiligaynon Holandés Húngaro Ibo Ilocano Indonesio Inglés Islandés Italiano Japonés Kazajo Kikuyu Kiniaruanda Kirguís Kirundi Kwangalí Kwanyama Letón Lingala Lituano Luo Malayo Malgache Maltés Nepalés Ngäbere (o guaymí) Noruego Oromo Pangasinán Panjabí Polaco Portugués de Brasil Quechua (Ayacucho) Quechua boliviano Rumano Ruso Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sranangtongo Suajili Suati Sueco Tagalo Tahitiano Tai Tigriña Tsonga Tsuana Turco Twi Ucraniano Umbundú Uzbeko Vendal Vietnamita Waray-Waray Wolaita Xhosa Yoruba Zulú Árabe\nBIBLIAJJ akham siwa: chachajj ‘warmiparuw munasiñapa kunjamatï jupa pachpajj munaski ukhama’. Warmisti ‘chachaparuw istʼañaparaki’. Ukhamajj mä “sapa jaqekïpkaspasa” ukhamwa kuntï phoqapjjañapäki uk phoqapjjañapa (Efe. 5:33; Gén. 2:23, 24). Ukhamatwa tiempompejj panpachanejj sum apasipjje ukat jukʼampirak munasipjje. Jupanakan sum apasipjjatapajj kunjamtï pä qoqan saphinakapajj chikthapit sum jilapki ukar uñtasitäspawa. Kusisit chacha warminakajja, chuymanakapan mä kikpakiw jikjjatasipjje.\nUkampis chachata jan ukajj warmita jiwjje ukhajja, ¿kunas pasi? Ukhaw jan tukusirjamakäna uka suma apasitanakapajj tukusjjaspa. Ukat viudasa jan ukajj viudos chuyma ustʼata, saparstʼataw jikjjatasispa ukat inas colerata jan ukajj jupa pachpa juchañchaschispa. Daniela sat warmejj 58 maranak jaqechatäsin waljaniruw chachaparu jan ukajj warmiparu aptʼasipjjatap uñtʼawayi. * Ukampis chachap jiwjjäna uka qhepatjja, akham sänwa: “Chachajajj jan jiwatäkäna ukhajj janipuniw kunjamsa jikjjatasipjje uk sum amuykayätti. Ukampis jichhajj sum amuyta”.\nLLAKEJJ JANIS TUKUSIRJAMÄKASPA UKHAMAWA\nChachapas jan ukajj warmipas jiwjje ukhajj walpun llakisipjje sasaw yaqhep yatjjattʼatanakajj sapjje. Khitinakatï ukham aptʼasiwayapki ukanakajj ukhamapunïskiwa sasinwa sapjje. Ema sat warmejj 25 maranak jaqechatänwa ukat walja maranakas chachapajj jiwatäjjchejja, “chuymajajj ususkakituwa” sasaw arstʼi.\nViudanakajj chachanakapat walja maranak jachapjjatapajj añchapunïkaspas ukhamwa Susana warmejj amuyirïna. Ukampis chachapaw jiwjjäna, jupampejj 38 maranakaw jaqechatäna. Jichhajj 20 jila maranakas pasawayjjchejja, akham siwa: “Sapürupuniw jupat lupʼta” sasa. Sapa kutiw jachaqtʼasi, kunattejj wal chachapat chʼusayasi.\nBiblia pachpaw ukhamapunïskatap uñachtʼayi, kunapachatï chachata jan ukajj warmita jiwki ukhajj armañajj chʼamawa ukat mara maraw uk amtasiskakispa. Kunapachatï Sarajj jiwjjäna ukhajja, Abrahamajj “jiwatapatjja wal jacharakïna” (Gén. 23:1, 2). Jiwatanakan jaktaniñapat yatkchïnsa, Saran jiwatapat wali chuyma ustʼataw jikjjatasïna (Heb. 11:17-19). Ukat Jacobojj Raquel warmipajj jiwjjäna ukhajj janipuniw jupat armaskänti. Wali munasiñampiw warmipat wawanakapar parläna (Gén. 44:27; 48:7).\n¿Kuns uka sarnaqäwinakajj yatichistu? Viudonakasa ukat viudanakas walja maranakaw chuyma ustʼata jikjjatasipjjaspa. Ukhamajj jachaqtʼasitanakapsa ukat llakisitanakapsa janiw janis kunäkaspa ukham uñjañasäkiti, jan ukasti kunatsa ukham jikjjatasipjje uk sum amuyañasawa. Inas chuymachtʼatäña ukat walja tiempo yanaptʼatäña munapjjchini.\nYAQHA URUT JAN LLAKISISAW JAKAÑASA\nViudöñasa jan ukajj viudäñasa janiw solter jakäwir kuttʼañäkaspas ukhamäkiti. Walja maranak jaqechatäsinjja, chachajj kunjamsa warmiparojj llakitäki ukhajj chuymachtʼani ukat chʼamañchtʼani uk sumwa yatjje. Chachatï jiwjjchi ukhajj warmejj janiw munasiñapsa ukat chuymachtʼäwipsa katoqjjeti. Niya ukhamarakiw warmejj chachapar suman jikjjatasiyaña, kusisiyaña yateqe. Janiw jupan munartʼasiñapjamasa, suma arunakapjamas utjkiti ukat kuntï munki ukat wakiski uk jupjam uñjirejj janiw utjkarakiti. Jupatï jiwjjaspajja chachapajj wal chʼusayasispa. Ukatwa yaqhep viudonakasa ukat viudanakas jutïrit llakisipjje. ¿Biblian kawkïr aski yatichäwipas taqe kunas walikïskañapataki ukat sumankañ utjañapatakejj yanaptʼaspa?\nJehová Diosajj chachamana jan ukajj warmiman jiwatap aguantañatakiw yanaptʼiristam\n“Jan llakisipjjamti kunatï qharürojj paskani ukatjja, qharürusti taqe uka llakisiñanakapampi phoqtʼatarakïniwa, sapürurakiw ukham llakinakan phoqhantatäski.” (Mat. 6:34.) Jesusan uka arunakapajj kunatï jakañatak munaski ukatwa parlaski, ukampis walja jaqenakaruw chachaparu jan ukajj warmiparu aptʼasiwayapki ukanakar aguantañatak yanaptʼawayi. Carlos chachajj mä qawqha phajjsinak warmipan jiwatapatjja akham siwa: “Mónica warmijat chʼusayasiskaktwa ukat awisajj jukʼampikiw llakisjjta. Ukham jikjjatasiñajj walikïskchisa, tiempompiw ukajj jukʼat jukʼat chhaqtaskitani” sasa.\nCheqas Carlos chachajj kunanakantï uñjasiñapäkäna ukanak aguantañapänwa. ¿Kunjamsa? Jupajj akham siwa: “Jutïr urunakat jan llakisis jakañwa Jehová Diosan yanaptʼapampejj yateqawayta” sasa. Carlosajj ukhaman uñjasisajj janiw aynachtʼkänti. Janis llakipampejj aynachtʼkchïnjja, uka llakipajj janiw mäki chhaqtkänti. Juman warmimasa jan ukajj chachamas jiwjjchi ukhajja, urut urutjamaw jan añcha llakisiñatak chʼamachasiñama. Yaqha urojj kuna askinakas utjani uk janiw maynejj yatkiti.\nJehová Diosajj qalltan janiw jiwañatak lurkistänti. Jan ukasti, “Supayan luratanakap[awa]” (1 Juan 3:8; Rom. 6:23). Supayajj jaqenakaru esclavopar tukuyañataki ukat kuna suytʼäwinïpkitï uk apaqañatakejj jiwañampi ukat ukar ajjsarañamp apnaqe (Heb. 2:14, 15). Cheqpach kusisiñas ukat suman jakasiñas janiw paraisonsa utjkaniti sasin amuyañaswa Supayajj muni. Ukhamasti chachaman jan ukajj warmiman jiwatapat llakit jikjjataskta ukajj Adanan pantjasitapata ukat Supayan Dios contra saytʼasitapat ukhaman uñjasiskta (Rom. 5:12). Supayajj kuna jan walinaktï lurawayki ukanakwa Jehová Diosajj chhaqtayani, ukanakat mayajj jiwañawa. Supayajj kunanakampitï ajjsarayki ukanakat qhespirinakat waljanejj chachapa jan ukajj warmipa aptʼasiwayapki ukanakawa, inas jumajj ukhaman uñjasiraksta.\nUkat aka Oraqen jakañatak jaktanipkani ukanakatakejj janiw nayrjamäjjaniti, jan ukasti jaqenakajj sum apasjjapjjani. Awk taykanakata, achachilanakata ukat nayra tiempon jakawayapkäna ukanakan jaktanipjjañapat amuytʼam ukat wawanakampi ukat allchhinakapamp chikaw jan juchanir tukupjjani. Kunanakatï awk taykaptañar apki ukanakajj chhaqtjjaniwa. Jichha tiempo wawanakajj nayra achachilanakaparojj inas jan jichha tiemponjam uñj-jjapchiniti. Ukhamajj ukham mayjtʼäwinakajj jaqenakan mä familjama suma jakasipjjañapwa uñachtʼayi.\nJiwatat jaktanipkani ukanakat kunaymaninakwa jisktʼassna. Amuytʼañataki, ¿khitinakatï chachap jan ukajj warmip jiwjjepan walj kuti jaqechasi ukanakampejj kunas pasani? Niya ukhamarakwa saduceonakajj jisktʼapjjatayna, mä warmin nayrïri chachapasa, payïri ukhamarak mayni phesqa chachanakapas jiwjjapjjataynawa (Luc. 20:27-33). Jaktanjjapjjani ukhajj ¿kunjamsa apasipjjani? Uk janiw jiwasajj yatktanti ukat uka jisktʼanakan qhanañchäwip jikjjatañatsa janiw llakisiñasäkiti, Diosaruw confiyañasa. Ukampis akat janipun pächasipjjañäniti: kuntï Jehová Diosajj jutïrin lurkani ukajj wali askïniwa ukat munkañarakïniwa, janiw kunar ajjsarañas utjjaniti.\nBiblian amuykay yatichäwinakapat mayajja, munat familiäranakasan jiwatat jaktaniñapawa. Nayra tiempon jiwatatwa jaktanipjjäna sasin Bibliajj qhanañchki ukajja, “taqe jiwatanakasti [Jesusan] arupjj istʼapjjaniwa. Ukatsti uka jiwatanakajj jaktapjjaniwa” siski ukan phoqasiñapätapwa uñachtʼayi (Juan 5:28, 29). Khitinakatï jiwatat jaktanipkani ukanakar katoqapkani ukanakajj wal kusisipjjani. Maysa toqetjja, jaktanipkani ukanakajj kunja kusisitak jikjjatasipkani.\nUka tiemponjj aka Oraqen wali kusisiñaw utjani. Cheqansa millón millón jiwatanakaw jaktanipjjani (Mar. 5:39-42; Apo. 20:13). Khitinakantï munat familiäranakapajj jiwki ukanakarojja, kunatï jutïrin paskani uka toqet lupʼiñaw chuymachtʼaspa.\nKunapachatï jiwatanakajj jaktanipkani ukhajja, ¿llakisisipkakiñapäspati? Janiwa sasaw Bibliajj qhanañchi. Isaías 25:8 qellqatanjja, Jehová Diosajj “wiñayatakiw jiwañarojj tʼunjani” sasaw qhanañchi. Ukham sasinjja, taqe llakinak chhaqtayañatwa parlaski. Profeciajj akham saskakiwa: “[Diosajj] taqe jaqenakana nayranakapatsti jachanakapsa pichararakiniwa”. Jumatï chachamana jan ukajj warmimana jiwatapat llakita uñjastajja, jiwatanakataki mä suytʼäwi utjatap yatisajj kusisitäsmawa.\nJehová Diosajj Paraison kunsa lurani uk janiw khitis taqpach amuykaspati. Diosajj akham siwa: “Kunjamatejj alajjpachajj akapachat wali altonkejja, ukhamarakiw amtatanakajjasa, luräwinakajjasa, jumanakan amtatanakamatsa, luräwinakamat sipansa wali altorakiwa” (Isa. 55:9). Jesusajj jutïrin jiwatanakajj jaktanipjjaniwa sasin sawayki ukajja, Abraham chachjama Jehová Diosar jukʼamp confiyañatakiw yanaptʼistu. Ukampis taqe cristianonakaw Diosar istʼañasa, ukhamatwa khitinakatï ‘jiwatat jaktanipkani’ ukanakampejj Paraison jakasiñäni (Luc. 20:35).\nLlakisiñat sipansa, suytʼäwinïñatak chʼamachasim. Jaqenakan amuyuparjamajja, janis suytʼäwejj utjkaspa ukhamawa. Ukampis Jehová Diosajj mä suma suytʼäwi churistu. Diosajj kunanakatï jakañatak wakiski ukat kuntï munktan uk kunjamanakatsa churistani ukjja janiw sumpun yatktanti, ukampis Jehová Diosajj churistaniwa, ukjjat janiw pächasiñasäkiti. Pablojj akham sänwa: “Maynitejj uñtʼchi kuntejj suyaski ukjja, ukasti janiw suytʼañäkjjeti, jupan uk uñj-jjatap layku. Ukampis kuntejj suyapktan ukjja janiw uñjktanti, ukampis llampʼu chuymampiw suytʼapjjañasa” (Rom. 8:24, 25). Kuntï Jehová Diosajj arsuwayki ukar taqe chuyma confiyañajj aguantañatakiw yanaptʼätam. Ukhamatwa Jehová Diosajj jutïrin ‘chuyma manqhaman mayisitamarjam churkätam’ uk uñjarakïta. Jupaw ‘taqe jakirinakarojj askinak jilarkir churani’ (Sal. 37:4; 145:16; Luc. 21:19).\nJehová Diosajj jutïrin kusisit jakasiñas arsuwayki ukar confiyam\nJesusan jiwañapajj niya jakʼankjjäna ukhajja, apostolonakapajj llakitäsipkänwa. Ukat aka arunakampiw jupanakar chuymachtʼäna: “Jan jumanakajj llakisipjjamti. Iyawsapjjam Diosaru, nayarus iyawsapjjarakita”. “Janiw wajcha jaytapkämäti, nayajj kuttʼanïwa jumanakampïskañataki.” (Juan 14:1-4, 18, 27.) Jesusan arunakapaw alajjpachar sarañatak ajllit arkirinakaparojj mä suytʼäwinipjjañatapataki ukat walja maranak aguantapjjañapatak yanaptʼäna. Ukhamarakiw munat familiäranakapamp wasitat jikisiñ munapki ukanakajj jan sinti llakisipjjañapäkiti. Jehová Diosasa ukat Jesusasa, janiw jaytanukkistaniti. ¡Ukjjat janiw pächasiñasäkiti!\n^ tʼaqa 3 Yaqha sutinakampi uchatawa.\nLlakin jikjjatasipki ukanakar chuymachtʼam\nKunapachatï mä cristianon warmipasa jan ukajj chachapas jiwjjchi ukhajja, inas qalltan waljanejj jiwirin ukar chuymachtʼiri ukat kunayman toqenakat yanaptʼir sarapjjchini. Amuytʼañataki, mä viudajj familiapana ukat amigonakapan visittʼapjjatapat wal yuspärani. Ukampis chachapan jiwatapat inas jukʼat jukʼat waliptaskchini, ukhamajj chuymachtʼatäña ukat yanaptʼatäñwa munani. Bibliajj akham siwa: “Mä amigojj taqe horasan munasiripuniwa; llakisiñansti mä jiljamaw chuymachasi” (Pro. 17.17).\nMaynin jiwatapat llakisit uñjaski ukarojja, ¿kunjamsa aruntañasa? Bibliajj akham siwa: “Jumanakajj suman sarnaqapjjam, khuyapayasipjjarakim jumanakkamajja jilapurjama munasisa” (1 Ped. 3:8). Warmipana jan ukajj chachapan jiwatapat mä qawqha tiempotjja, jilatajj jan ukajj kullakajj inas jan sum jikjjataskchiniti. Ukhamajj janiw “kunjamakïsktasa” jan ukajj “walikïsktati” sasin sañajj walïkaspati. Jupajj inas akham amuychispa: ‘Kunjam llakitas jikjjatasta uk janiw yatkistati’ jan ukajj ‘¿kunjamarak walikïskasti?’ sasa. Inas akham chʼamañchtʼaña ukat suma arunakamp sañajj wakischispa: “Jumar uñjasajj wal kusista”, jan ukajj “tantachäwir jutatamajj wal chʼamañchtʼitu” sasa.\nManqtʼasiñataki jan ukajj pasiytʼir sarañatakiw viudoru jan ukajj viudaru jawstʼsna. Marcos sat mä viudojj jupar visittʼir amigonakapatwa chuymachtʼäwi katoqäna. ¿Kunatsa parlapjjpachäna? Akham siwa: “Janiw nayan jan waltʼäwinakajjat parlapkänti, jan ukasti chʼamañchkir arunakwa parlapjjäna” sasa. Nina sat mä viudajj akham sarakïnwa: “Amigonakajajj wakiski ukhaw suma arunak arsuñ yatipjje, awisajj janiw kuns sapjjañapas wakiskiti nayamp chikäpki ukajj nayatakejj walikiwa” sasa.\nViudotï jan ukajj viudatï jiwiripat parlañ munstam ukhajja, wali amuyumpi ukat pacienciampi istʼam. Yatiñatakik jan kuns jisktʼamti ni juchañchkamsa. Ukat kunjamsa sañapa jan ukajj qawqha tiempos ukham chuyma ustʼata jikjjatasini uk sañajj janiw wakiskaspati. Jupatï sapakïña munchi ukhajja, jan chuym ustʼayasimti. Yaqha horasaw kuttʼasma. Ukat munasiñ uñachtʼayaskakim (Juan 13:34, 35).\n¿Kunas jutïrin pasani uk jisktʼasirïtati?\nJehová Diosajj kunjamsa amtap phoqpachäni uk lupʼiñajj janiw jan walïkiti. Diosajj mä wawa churäma sasin Abrahamar siskän uk sapakutiw jupajj lupʼïna. Pacienciampiw suytʼañama sasaw Jehová Diosajj jupar chʼamañchtʼäna ukat ukham taqe chuyma Diosar yupaychatapat uka arunakan phoqasirwa uñjawayäna (Gén. 15:2-5; Heb. 6:10-15).\nJosé wawapan jiwatäjjatap yatisajj Jacobojj wal wawapat llakisïna. Ukat walja maranak qhepatsa llakitakïskänwa. Ukampis taqe chuyma yupaychir Jacoburojj mä bendicionwa Jehová Diosajj churañapäna, uk janiw jupajj suykpachänti. Walja tiempo qhepat Jacobojj wasitampiw José wawapampejj jikisïna, ukat allchhinakapar uñtʼasas wal kusisirakïna. Jacobojj Joseyarojj akham sänwa: “Nayajj janiw jumar uñkatañjja amtkjjayäti, ukampisa Diosajj wawanakamsa uñkatayaskituwa” sasa (Gén. 37:33-35; 48:11).\n¿Kunsa uka sarnaqäwinakat yateqsna? Nayrïri, Diosajj Taqe Chʼamaniwa munañap phoqañapatejj janiw kunas jarkʼkaspati. Payïri, oraciontï Jupar mayiñäni ukat Jupan munañaparjam sarnaqañäni ukhajja, sumwa uñjistani ukat kuntï mayktan ukat munktan uksa jutïrinwa phoqatpach churistani. Pablojj akham sasaw qellqäna: “Diosajj jachʼañchatäpan, jupajj chʼamaniwa kuntejj mayktan, lupʼkaraktan ukanakata jukʼampi lurañataki, chʼamap toqe jiwasanak taypina luratapata. ¡Jachʼañchatäpan Diosajja [tama] taypina Cristo Jesús toqe, wiñayan wiñayapataki! Ukhamäpan” (Efe. 3:20, 21).


Juan 1 - Holy Bible [Aymara Bible 1997] - (Juan 1)\nJupa tokew Diosajj take cuns luri, jan jupampejj janiw cuna luratas utjquiti.\nJacañajj jupanwa utjäna, aca jacañasti jakenacan khanapänwa.\nAca khanasti khantiwa ch'amac taypina, ch'amacasti janiw khanarojj jiwt'ayañatac ch'amanïcänti.\nMä chachaw utjäna Diosan qhitanita, Juan sutini.\nJupasti testigjama khanat parliriw jutäna, cuntejj jupajj parlcäna uca toke takeni iyawsapjjañapataqui.\nTake jakenacar khant'qui uca chekpach khanawa acapacharojj purisincäna.\nQhä Arusti aca orakencänwa; Diosasti aca orakerojj jupa tokew luri, orakenquirinacasti juparojj janiw uñt'cänti.\nJupajj quipca orakeparuw juti, ucampis jupanquirinacajj janiw catokapcänti.\nUcampis juparu catokapqui iyawsapcaraqui ucanacarusti munañanïñwa churi Diosan wawanacapa tucupjjañapataqui.\nUcanacasti janiw janchit nacit wawanacjamäquiti, ni jaken munañapat nacit wawanacjamäquisa, jan ucasti Diosat nacit wawanacäpjjewa.\nJuanasti jupatwa parläna: “Acapï cawquïrittejj parlcäyäta: ‘Nayan khepajj jutqui ucajj nayatjja juc'amp nayrïriwa, utjapunïnwa janïr nayajj utjcäyät ucqhatpacha’ ” sasa.\nJaniw cunapachas Diosarojj qhitis uñjquiti, ucampis mä sapa Yokapa, cawquïritejj Awquipa jac'ana kont'atäquis ucawa uñt'ayistu cunjamäquitejj Diosajj ucjja.\nJerusalenanquir judionacajj qhitapjjänwa sacerdotenacampiru levitanacampiru Juanan ucaru, qhitïpachasa uc jisct'añataqui.\nJupasti arsusïnwa, khanpacha: —Janiw nayajj Cristöcti —sasa.\nUcjjarusti wasitampiwa jisct'apjjäna: —Uqhamasti ¿qhitïtasa? ¿Elías profetätati? —sasa. Juanasti saraquïnwa —Janiw ucäctsa —sasa. Ucjjarusti jisct'apjjaraquïnwa: —Uqhamasti ¿qhä profeta jutañapäqui ucätati? —sasa. Juanasti sänwa: —Janiw ucäctsa —sasa.\nUcjjarusti sapjjaraquïnwa: —Uqhamasti, ¿qhitïtasa? Yatiyapjjañajjawa qhitanipquitu ucanacarojja. ¿Camsapjjetasmasa juma pachpatjja? —sasa.\nJuanasti saraquïnwa: —Nayajj mä arütwa wasaran art'iri: ‘Chekaptayapjjam Tatitun thaquipa’ sasa, cunjämtï Isaías profetajj arscäna uqhamarjama.\nJuanaru jisct'irinacajj fariseonacan qhitatänwa.\nJuanarusti jisct'apjjaraquïnwa: —Uqhamasti jan Cristöcstajja, ni Eliasäcaractasa, ni qhä profetäcaracsta ucajja, ¿cunatsa bautistajja? —sasa.\nJuanasti saraquïnwa: —Nayajj umampiw bautista, ucampis jumanac taypinjja mayniw utji, ucarusti janiw uñt'apctati.\nJupajj nayat nayräcchi ucasa, nayan khepajjwa juti. Nayajj janiw asquïcti ni wisqhu t'isnup jararañataquisa —sasa.\nTake acanacajj pasänwa; Betábara sat chekana, ucasti Jordán jawirat inti jalsu tokencänwa, cawqhantejj Juanajj bautiscäna ucqhana.\nKhepürusti Juanajj Jesusaruw uñjäna, jupar jac'achasisinquiri, ucatsti sänwa: “Uñtapjjam, acawa Diosan Corderopajja, acapachan juchap k'omachirejja.\nNayajj jupatpï parläyätjja: ‘Nayan khepäjj-jja mä chachaw juti, jupasti nayat nayrawa, utjapunïnwa janïr nayajj utjcäyät ucqhatpacha’ sasa.\nNaya pachpawa jan yatcäyätti qhitïtapsa, ucampis nayajj juttwa umampi bautisasina Israel marcajj uca Jesusar uñt'añapataqui.”\nUcjjarojj Juanajj saraquïnwa: “Nayajj uñjtwa Kollan Ajayuru alajjpachat mä palomar uñtat sarakanquiri, uca Kollan Ajayusti jupjjaruwa sayt'araqui.\nNayajj janïraw yatcäyätti qhitïtapsa; ucampis qhititejj umampi Bautisiri qhitanquitojja, ucajj aqhamwa situ: ‘Cunapachatejj Kollan Ajayuru mä chachjjaru sarakanquiri uñjätajja, uca chachapï Kollan Ajayumpi bautisirejja’ sasa.\nNayaw uñjta, nayaraquiw testigötjja, jupajj Diosan wawapätapa” sasa.\nKhepürusti Juanajj wastatwa ucawjancascäna pä arquirinacapampi.\nJesusar ucawja pasasquir uñjasinjja Juanajj sänwa: “Uñtapjjam, jupawa Diosan Corderopajja” sasa.\nUc ist'asinjja Juanan panpach arquirinacapajj Jesusaruw arcapjjäna.\nJesusasti khepäjj uñaquipasisinsti jupar arcasquirwa uñjäna, jupanacarusti saraquïnwa: ¿Qhitsa thakasipcta? —sasa. Jupanacasti sapjjaraquïnwa: —Yatichiri, ¿cawquins jacascta? —sasa.\nJesusasti jupanacarojj saraquïnwa: —Jutapjjam, uñjapjjaraquim —sasa. Jupanacasti sarapjjänwa cawqhantejj jacascäna uc uñjiri. Uca urusti Jesusampiw kamapjjäna, niya pusi horasäjjatap laycu.\nUca panit maynïrejja Andresänwa, Simón Pedron jilapa, cawquïritejj Juanaru ist'cäna uqhamarac Jesusar arccäna uca.\nUcatsti Andresajj Simón jilaparojj Jesusan ucaruw irpäna. Jesusasti uñjasinjja sänwa: —Jumajj Simón sutinïtawa, Jonasan yokapa, ucampis jichhajj Cefas sutinïyätawa. (Ucasti Pedro sañwa muni.)\nKhepürusti Jesusajj Galilea tokeruw sarañ munäna, ucatsti Feliperuw jicjjatäna: —Arquita —sasa.\nAca Felipesti Betsaida marcanquirïnwa, ucasti Andresampin Pedrompina marcaparaquïnwa.\nFelipesti Natanael thakeriw saräna, ucatsti saraquïnwa: —Uñjapjjtwa cawquïri chachjjattejj Moisesajj ley libropanjj kellkcänjja, uqhamarac qhitjjattejj profetanacas kellkcänjja uca chacharu. Ucasti Jesusawa, Nazaret marcanquiri Josean yokapa —sasa.\nNatanaelasti ucjjarojj saraquïnwa: —Nazaret marcatjj ¿cuna sumarac mistuspa? —sasa. Felipesti saraquïnwa: —Jutam uñjiri —sasa.\nJesusasti Natanaelaru jac'achasinquir uñjasajj sänwa: —Acajjay, chekpach israelitaw juti, jupansti janiraquiw cuna sallkjañas utjquiti —sasa.\nUcatsti Natanaelajj jisct'änwa: —¿Cunjats uñt'ista? Jesusasti saraquïnwa: —Janïr Felipejj jawscäyätam ucqhatpachaw nayajj uñjsma cunapachatejj higo ali c'uchuncascäyäta ucapacha —sasa.\nNatanaelajj ucjjarojj sänwa: —Yatichiri, jumajj Diosan Yokapätawa, Israel marcan Reyipa —sasa.\nJesusasti saraquïnwa: —¿Higo ali c'uchun uñjsma uc satajjatti nayarojj iyawsista? Ucat sipansa jichhajj jach'a luräwinacwa uñjäta.\nJesusajj sascaquïnwa: —Khanacwa sapjjsma, jumanacajj uñjapjjätawa alajjpach jist'arata, Diosan angelanacaparusti maqhatquiri, uqhamarac Jaken Yokapjjaru sarakasinquiri —sasa.


Deuteronomio 34 - Holy Bible [Aymara Bible 1997] - (Deu 34)\nMoisesasti Moab sat wasaratjja, Nebo sat kolluruwa maqhatäna, Pisga sutini kollu pataru, cawquïritejj Jericó marca uñcatasincqui ucaru. Uca chekatwa Diosajj uñtayäna takpach Galaad sat orakenaca Dan tribun orakenacapcama;\nuqhamaraqui Neftalí, Efraín, Manasés tribunacan orakenacapsa, take Judá tribun orakenacapa, jach'a Mediterráneo kotäquis ucacama.\nUqhamaraquiw Néguev sat orake, Jordán jawiran vallenacapa, Jericó marcan pampanacapa, palmeranacan marca, Zoar sat orakcama.\nUcatsti Tatitu Diosajj sänwa: “Aca orakenacwa nayajj arojjampi arsusina churä sayäta Abrahamaru, Isaacaru, Jacoboru, uqhamaraqui wawanacaparusa. Nayaw munta quipca nayranacamampi uñjañama, ucampis janiraquiw ucarojj mantcätati” sasa.\nUqhamaw Tatitun sirviripa Moisesajj, Moab orakena jiwjjäna cunjämatejj Tatitojj siscäna uqhamarjama.\nUcatsti imantatäjjänwa Moab oraken mä valleparu, Bet-peor sat oraken uñcatasipana, cawqha chekatejj jan jichhürcama uñjatäqui ucqhana.\nIsraelitanacajj quimsa tunca uruw Moisesat jachapjjäna, Moab wasarana, uqhamat uca jachaña, lutosiñ urunacaw jiwatapatjja phokhasïna.\nUcatsti Josué sat Nun chachan yokapajj, yatiñ cancaña Moisesat catokäna, Moisesajj amparanacap jupjjaru lokjjatatap laycu, uqhamaw israelitanacajj jaysapjjäna, lurapjjaraquïna cunjämtejj Tatitu Diosajj Moisesar ewjjawaycän uqhamarjama.\nUcat sipansa janiw mayampis uca Israel marcanjja Moisés profetjamajj utjcjjänti, cawquïrimpitejj Tatitu Diosajj parlascäna ajanuy ajanu uqhamajja.\nUqhamaraqui cawquïri profetampitejj jach'a milagronaca, uñacht'äwinaca Tatitu Diosajj luräna Egipto faraonan marcaparu, jilïrinacaparu, take nacionpacharu qhitasina,\nni Moisesan ch'amaparu chicachasirisa utjcänti, cawquïritejj jach'a luräwinac luräna, take Israel marcan uñjcaña.


1 Crónicas 5 - Holy Bible [Aymara Bible 1997] - (1Cró 5)\n[1-3] Israel chachan Rubén sat jilïr yokapan wawanacapasti acanacänwa: Hanoc, Falú, Hezrón, Carmi ucanacaraqui. Rubén ucaw chekpachana jilïr yokall wawänjja, ucampis jilïrïña cancañjja apt'awayiwa awquipan warmipampi sarnakatap laycu. Uca jilïr cancañasti Josean wawanacaparuw pasawayjjäna, ucasti Israelan yakha yokaparaquïnwa. Ucampis Judá chachasti jilanacapat sipansa juc'amp ch'amaniw tucjjäna, jupataracwa mä jilïrejja misturaquïna; ucampis jilïri yokall wawan jilïr cancañapasti Josearuw wact'äna.\n[4-6] Joel chachan wawanacapasti acanacänwa: Semaías, Gog, Simei, Micaía, Reaía, Baal, Beera ucanacaraqui, jupasti rubenitas ucanacan jilïripänwa, qhititï preso apatäcäna Tiglat-pileser sat Asiria reyina.\nBeera chachan jilanacapasti cunjämatï familiata kellkatäcäna uqhamarojja, acanacänwa: Jeiel, ucasti jilïrïnwa, Zacarías,\nuqhamarac Bela, jupasti Asaz chachan yokapänwa, Sema chachan allchhiparaqui, jupasti Joel chachan yokapänwa. Bela chachasti jacänwa Aroer chekana, ucatsti jupan orakepajja Nebu, Baal-meón ucacamänwa.\nInti jalsu tokenjja utt'asïnwa wasararu niy puriñcama Eufrates sat jawircama, jupan uywanacapajj sinti jiljjatatap laycu Galaad sat orakena.\nSaúl reyejj apnakcäna ucqhasti rubenitas uca jakenacajj nuwasiñancasipcänwa agarenos uca jakenacampi, ucampis jupanacajj atipjapjjänwa, ucatsti jupanacajj utt'asipjjänwa Galaad oraken inti jalsu tokena.\nGad chachan wawanacapasti rubenitas uca jakenacan uñcatasipanwa jacapjjäna Basán chekata, Salca marcacama, ucanacasti acanacäpjjänwa:\nJoel, jupasti jilïrïnwa, jupat ucjjarusti Safán ucaraqui, ucjjarusti Jaanai, Safat ucanacaraqui.\nJupan nayra awquinacapasti familianacatjja acanacäpjjänwa: Micael, Mesulam, Seba, Jorai, Jacán, Zía, Heber ucanacaraqui, takpachasti pakallkonïpjjänwa.\nAcanacasti Abihail chachan wawanacapäpjjänwa, jupasti Huri chachan yokaparaquïnwa, jupasti Jaroa ucataraqui, jupasti Galaad ucataraqui, jupasti Micael ucataraqui, jupasti Jesisai ucataraqui, jupasti Jahdo ucataraqui, jupasti Buz ucataraqui.\nFamilianacan jilïripasti Abdeel chachan Ahí sat yokapänwa, jupasti Guni ucan allchhipänwa.\nTake jupanacasti jacapjjänwa Galaad, Basán, uqhamarac jisc'a marcanacapana, uqhamarac Sarún uywa awatiñ tucuy korpanaccamaraqui.\nTake jupanacasti kellkatäpjjänwa familiatcama Judá orakena Jotam sat reyin urunacapana, uqhamarac Jeroboam reyin urunacapanaraqui, jupasti Israel oraken reyiparaquïnwa.\nRubén, Gad ucanacan wawanacapasti, uqhamarac Manasés ucat chicat tribunquir wawanacapasa jan ajjsariri soldadonacänwa, jupanacasti escudonacani, espadanacani, uqhamarac flecht'añ arconacani, suma yatichsutäpjjaraquïnwa nuwasiñataqui. Jupanacasti pusi tunca pusini waranka pakallk pataca sojjta tuncanïpjjänwa, guerrataqui suma waquicht'ata chachanacäpjjaraquïnwa.\nUcatsti jupanacajj agarenos uca jakenacampiw nuwasipjjäna, uqhamarac Jetur, Nafis, Nudab ucanacamp cunaraquiw nuwasipjjäna,\nucampis Diosajj jupanacarojj yanapänwa, agarenos, uqhamarac jupar jakcattata jakenacasa atipjatäpjjänwa, jupanacajj chica nuwasïwinwa Diosar mayisipjjäna jupanacar yanapañapataqui uca laycu. Diosasti jupanacarojj yanapänwa, jupar iyawsapjjatap laycu.\nUcatsti jupanacajj uñisirinacapan uywanacapwa apasjjapjjäna, ucanacasti acanacänwa: pheska tunca waranka camellonaca, pä pataca pheska tunca waranka ovejanaca, uqhamarac pä waranka asnonacaraqui. Ucjjarusti patac waranka jakenacwa preso catuntapjjäna.\nWalja uñisirinacaraquiw jiwarapjjaraquïna, uca guerrajja Dios toketätap laycu. Jupanacajj uca chekanwa kheparjjapjjäna jacañataqui, jaya marcaru apanucuta uñjasipcäna ucapachcama.\nManasés chicat tribut jutir wawanacapasti jacapjjänwa Basán chekata, Baal-hermón uca chekacama, Senir, uqhamarac Hermón sat kollucama, jupanacajj waljanïpjjatap laycu.\nFamilianacapat jilïrinacasti acanacäpjjänwa: Efer, Isi, Eliel, Azriel, Jeremías, Hodavías, Jahdiel ucanaca, jupanacasti jan ajjsariri soldadonacäpjjänwa, wali aytata jakenacaraqui, uqhamarac familianacatsa jilïrinacaraqui.\nUcampis jupanacajj nayra awquinacapana Diosap contraw tucupjjäna, ucatsti Tatit Diosajj marcanacana diosanacaparu jupanacan nayrakatapana t'unjcatayna, uca diosanacaruw yupaychapjjäna.\nUcataracwa Israelan Diosapajja ch'amañchäna Asirianquir Pul sat reyiru, uqhamarac Asirianquiri Tiglat-pileser sat reyirusa, jupawa apanucüna rubenitas, gaditas ucanacarojja, uqhamarac Manasés chicat triburusa. Ucatsti apänwa Halah, Habor, Hara chekanacaru, uqhamarac Gozán uca jawirarusa, jichhacamas ucancasipquiwa.


Santiago 1 - Holy Bible [Aymara Bible 1997] - (San 1)\nNaya Santiago, Diosan uqhamarac Jesucriston sirviripätwa, aruntaractwa Israelan tunca payani tribunacaparu, qhitinacatejj aca orakpachana ch'eketatatäpqui ucanacaru.\nJilatanacajja, jumanacajj wali c'uchiquïpjjañamawa cunapachatejj cunaymani yant'anac pasapcta ucapachajja.\nYatjjapjjaractawa cunapachatejj jumanacan iyawsañanacamajj cunayman yant'anac pasqui ucqhajja, jumanacajj wali llamp'u chuymanïñwa yatekapjjtajja.\nUcampisa munapjjamaya ch'amacht'asitanacamasti suma asqui tucuñapataqui, uqhamata jumanacajj suma jiltatäpjjañamataqui, janiraqui cunas pist'añapataqui.\nUcampis take iyawsañampiw mayiñapa, jan acch'as pächasisa. Pächasiri jakesti kota mathapimpi sasiwa thayampis ucsar acsar apata.\nUqhamajj qhititejj pächasisqui ucajj janiw cunsa Tatitut catokañataquejj suyt'añapäquiti,\njupatejj jichhürojj may munani, khepürusti yakha munaraquini ucajja. Uqham may may amtiri jakejja janiw cuns sum lurcaspati.\nCawquïr jilatatejj menosancchi ucajja cusisiñapawa, Diosasti juparojj jach'aruw aptani.\nCunapachatejj kamirejj aynacht'ata uñjasi ucqhajja, cusisitaquïñaparaquiwa, kamirïñasti kora pankaramp sasiwa, janiraquiw wiñayäquiti.\nCunapachatejj intejj jalsuni ucatsti wal lupt'ani ucqhajja, korajj wañsjjaquiwa, pankarapasti jalaktjjaquiraquiwa, uqhamwa sumäñapajj tucusjje. Uqhamaraquiw kamir jakejj tucusini luräwinacapamp chica.\nCunapachatejj maynejj cuna jan wal lurañataquis yant'ata uñjaschi ucajja, janiw amuyañapäquiti Diosas yant'caspa uqhamjja. Diosasti janiw cuna jan walimpis yant'quiti, ni qhitirus yant'ar puriycaraquiti.\nUcampis cunapachatejj maynejj uca jan wali amtatanacapampi atipjayasisquejja, ucqhaw tentacionarojj purejja.\nUca jan wali amtäwinacatwa juchajj sarti, ucatsti cunapachatejj uca juchajj jach'äjje ucqhajja, jiwañaquiw purinjjaraqui.\nMunat jilatanaca, jan pantjasipjjamti.\nJacañwa churistu cheka arunacap toke, uqhamata jiwasajj nayräwiri achunacjamäñasataqui, cuntï jupajj lurqui ucanjja. Jupasti uqhamäñasracwa muni.\nUcatpï munat jilatanaca, sapa maynis jumanacatjja janc'aquïñapaw ist'añataqui, ucampis janiw janc'aqui cunsa parlañapäquiti ni colerasiñapäcaraquisa.\nColerat jakesti janiw cunatejj Diosataquejj sumäqui ucjja lurquiti.\nUqhamapï jumanacajj cunatejj k'añüqui ucjja apanucupjjam, uqhamarac jan walinacas wali phokhantatäqui ucsa. Cuna arunacatejj jumanacan chuymanacaman yapuchatäqui ucjja llamp'u chuymampi catokapjjam, uca arunacasti ch'amaniwa almanacam khespiyañataquejja.\nQhititejj alekaqui uca arunac isch'uqui, ucatsti janiraqui phokquiti ucajja, cunjämtejj mä jakejj ajanup espejot uñcatasquejja uqhamaquiwa.\nUcapachajj uñcatt'asiwa cunjämäquitejj uca, ucatsti sarjjasinjja armt'asjjewa cunjämäcäntejj ucjja.\nUcampis qhititejj jan armt'asqui cuntejj ist'qui ucjja, jan ucasti sum Diosan leyipatjja amuyt'asi, cawquïr leyitejj khespiyat sarnakasiñ churquistu ucarjam sum sarnakasa, phokasaraqui, uca jakejja cusisiñaniwa.\nMaynitejj Diosar arcatap amuyaschejja ucatsti cuns parlascacchi ucajja, jupa pachpaw c'arintasisqui, Diosar arcatapasti inamayaquiraquiwa.


Génesis 1 QA97 - Take cunan kalltäwipanjja Diosajj - Bible Search\nDiosajj take cun luri\n1Take cunan kalltäwipanjja Diosajj alajjpacha, uqhamarac acapacha luräna. 2Aca orakesti jan cunani ch'usaquïnwa, take cunas mä ch'amacan phokhantata umacamaquiraquïnwa, Diosan ajayupasti uma patjjanwa onjjtäna. 3Diosasti sänwa: “Khanajj utjpan” sasa.\nUcatsti khanajj ucspachaw utj-jjaraquïna. 4Diosasti khanan sumätap uñjasinjja, khanjja ch'amacat jaljtayänwa. 5Diosasti khanarojj sutichänwa uru sasa, ch'amacarusti aruma sasaraqui. Uqhamaw kallta urojj phokhasïna.\n6Ucjjarojj Diosajj saraquïnwa: “Utjpan umar jaljtayirejja, uqhamat umajj payar jaljtañapataqui” sasa. 7Ucatsti uqhampunïnwa. Diosasti mä uma jaljtayirwa luräna, mä chicat umasti aynacharu uchatänwa, mä chicat umasti jaljtayatata alayaru uchataraquïnwa. 8Diosasti uca jaljtayatarojj alajjpacha sasaw sutichäna. Uqhamaw payïri urojj phokhasïna.\n9Ucatsti Diosajj sänwa: “Alajjpachat aynachancqui uca umanacajj, mayawjar tantacht'aspan, uqhamat wañajj uñstañapataqui” sasa. Ucatsti uqhampuniw lurasïna. 10Diosasti wañarojj orake sasaw sutichäna, tantachat umanacarusti kota sasaraquiw sutichäna. Diosasti take cunan sumätap uñjasinjja, 11sänwa: “Orakejj take casta achunac achpan, jathanac churir koranacasa, uqhamarac achu churiri kokanacasa; jathanacapasti uca pachpancaracpan” sasa. Ucatsti uqhampuniw lurasïna. 12Orakenjja cunayman casta alinacaw achüna. Jathanac churir ch'ojjñanaca, uqhamarac frutanac achuri kokanaca. Diosasti ucjja wali sumätapwa uñjäna. 13Uqhamaw quimsïri urojj phokhasïna.\n14-15Diosasti saraquïnwa: “Alajjpachanjja khananacajj utjpan, urumpi arumampi yakhachañataqui, uca khanasti tiemponaca, urunaca, maranaca señälañataquiraquïpan. Uqhamaraqui alajjpachat aca oraker khananiñapataquiraqui” sasa. Ucatsti uqhampuniw lurasïna.\n16Diosasti paya khanirinacwa luräna, maya jach'äqui ucasti uru khanañapataqui; jisc'äqui ucasti aruma khanañapataquiraqui. Uqhamaraquiw warawaranacsa luräna. 17Diosasti uca khananacjja alajjpacharuw uscüna, oraker khant'aniñapataqui, 18urusa, arumasa, uqhamaraqui khanaru ch'amacat yakhachañapataqui. Uqham lurasinsti Diosajj sumätapwa uñjäna. 19Uqhamaw pusïri urojj phokhasïna.\n20Ucjjarojj Diosajj saraquïnwa: “Umanjja take casta animalanac utjpan, uqhamarac orakenjja altokata thoknakeri jamach'inacas utjaracpan” sasa.\n21Ucatsti uqhampunïnwa. Diosasti kotan jaquir jach'a animalanacwa uscuraquïna, take casta kotan utjir animalanaca, uqhamaraqui take casta jamach'inaca.\nDiosasti ucjja wali sumätapwa uñjäna. 22Take uca animalanac usccatayna ucanacarusti aca arunacampiw bendiciraquïna: “Mirantapjjam kotanacar phokhantañcama, uqhamarac jamach'inacas mirantapjjpan take acapachar phokhantañcama” sasa.\n23Uqhamaw pheskëri urojj phokhasïna.\n24Diosasti saraquïnwa: “Aca orakenjja take casta animalanac utjpan: uywañ animalanaca, uqhamaraqui pampanquir animalanacasa, uqhamaraqui orakenjam katatnaktir animalanacasa.” Ucatsti uqhampuniw lurasïna.\n25Diosasti take aca animalanacwa uscüna, ucatsti take cunansa sumätapwa uñjäna.\n26Ucatsti saraquïnwa: “Jichhajj jake luraraquiñäni. Uca jakesti jiwäsar uñtasitäniwa, ucatsti kotan utjir chawllanacarusa, jamach'inacarusa, uywañ animalanacarusa, pampanquir animalanacarusa, orakenjam katatnaktir animalanacarusa apnakaraquiniwa” sasa.\n27Cunapachatejj Diosajj jake usccäna ucapachajj jupar uñtasitwa uscüna; chacha, warmi,\n“Jichhajj wali mirantapjjam,\naca orakerusti phokhantapjjaraquim, apnakapjjaraquim;\ntake chawllanacarusa, jamach'inacarusa apnakapjjam,\nuqhamaraqui orakenjam katatnaktir animalanacarusa” sasa.\n29Ucjjarusti saraquïnwa: “Jichhajj jumanacaruw churapjjsma take casta jathachiri alinaca, uqhamaraqui take casta frutanac achuri kokanaca. Take ucanacasti mank'añataquïniwa. 30Ucampisa pampanquir animalanacaru, orakenjam katatnaktir animalanacaru, jamach'inacarusa koranacwa churaracta mank'apjjañapataquejja” sasa.\nUcatsti uqhampunïnwa. 31Diosasti take cuntejj lurcän ucanacan sumätapwa uñjäna. Uqhamatwa sojjtïri urojj phokhasïna.


¿Malltʼirïtat jakañ churir tʼantʼjja?\nYatiyañataki | Junio 2014\n¿Kuna arutsa liytʼäta? Afrikáans Albanés Alemán Amárico Armenio Aymara Birmano Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Cibemba Cingalés Congo Coreano Criollo haitiano Croata Danés Efik Enzema Eslovaco Esloveno Español Estonio Ewé Finlandés Francés Ga Georgiano Griego Guaraní Hebreo Hiligaynon Holandés Húngaro Ibo Ilocano Indonesio Inglés Islandés Italiano Japonés Kaonde Kazajo Kikuyu Kiluba Kimbundu Kiniaruanda Kirguís Kirundi Kisonge Lingala Lituano Luganda Luo Macedonio Malgache Maltés Maya Moré Nepalés Ngäbere (o guaymí) Noruego Nyaneka Osético Panjabí Papiamento (Aruba) Papiamento (Curazao) Persa Polaco Portugués de Brasil Quechua boliviano Rarotongués Rumano Ruso Sango Sepedi Serbio (Alfabeto cirílico) Serbio (alfabeto latino) Sesoto de Lesoto Shona Silozi Sranangtongo Suajili Sueco Swajili (Congo) Tagalo Tai Tigriña Tshiluba Tsonga Tsuana Tumbuka Turco Twi Tártaro Ucraniano Umbundú Uzbeko Vietnamita Xhosa Yoruba Zandé Zulú Árabe\nNAYRA Belén markan suma cheqanak utjkäna ukaruw turistanakajj visittʼapjjäna. Ukat manqʼat awtjayasisajja, kuna manqʼatï uka markan wali uñtʼatäki ukpun manqʼañ munapjjäna. Jupanakat maynïrejja, restauranten falafel sat manqʼa aljir uñjatayna. Uka manqʼajja, garbanzonak kʼiyjata ukat tomate, cebolla ukat yaqha ukhamanakamp kittatänwa, ukat ukasti, pita sat tʼantʼa manqhar uchatänwa. Uka mä jukʼa manqtʼasajja, turistanakajj visittʼasipkakïnwa.\nUka tʼantʼajja, kunjamtï nayra maranakan tʼantʼa lurapjjerïkäna ukwa jupanakar amtayäna. Belén sutejja, “Tʼantʼa uta” sañ muni, turistanak malltʼapkäna uka tʼantʼajja nayra maranakatpachaw Belén markan lurasirïna (Rut 1:22; 2:14). Cheqas pita sat tʼantʼajja, Belén markan wali uñtʼatawa.\nMä pusi waranqa maranak nayrajja, Belén jakʼanwa kimsa visitanakajj Abraham chachar akatjamat visittʼapjjatayna, ukat Sara warmipajj jankʼakiw “tʼantʼanak” wakichtʼatayna (Génesis 18:6). Tʼantʼjja wali suma jakʼutwa luräna, inas almidonero sat trigotächïna, jan ukajj cebadatächïna. Sarajj ratukiw uka tʼantʼa lurpachäna, inas parintat qalanakar qhatiychïna (1 Reyes 19:6).\nKunjamtï amuytanjja, Abrahaman familiapajj jupanak pachpaw tʼantʼa lurapjjerïna. Kunattejj Ur sat markat mistjjasajja, janiw mayawjanak jakjjapjjänti, ukhamajj Sara warminsa uywatanakapansa janiw Ur markanjam tʼantʼa lurañataki hornopajj utjjänti. Ukat kawkhantï qheparapkäna uka cheqan utjkän uka granotwa jakʼu lurapjjerïna. Granot jakʼuptayañajj wali chʼamänwa, khonapjjerïnwa jan ukajj mortero sasin uñtʼatäki ukampiw awisajj lurapjjerïna.\nPusi patak maranak qhepatjja, Moisesajj katoqkäna uka Leyirjamajja, janiw maynejj mä garantiyjam qhona qala maytʼasiñapäkänti, kunattejj wali wakiskiripunïnwa (Deuteronomio 24:6). Familianakajj jan qhona qalampejj janiw tʼantʼa lurapkaspänti, ukatwa Diosajj qhona qal wali askit uñjäna. (“ Biblia qellqaskäna uka tiemponakan ¿kunjamsa tʼantʼa lurapjjerïna?” siski uka recuadro uñjjattʼäta.)\n¿KUNA KASTA TʼANTʼAS JAKAÑ CHURISTASPA?\nBiblianjja patakats jilaw tʼantʼa siski uka arojj uñsti, cheqas Biblia qellqerinakajj manqʼat parlañatakejj tʼantʼa siski uka arwa apnaqapjjerïna. Tʼantʼajj wali wakiskiripunïnwa. Ukatwa Jesusajj ‘sapürutak tʼantʼa churanipjjeta’ sasin Diosar mayisipjjañapatak yatichirïna (Mateo 6:11). Tʼantʼa sasinjja, taqe kasta manqʼatwa parlaskäna. Mä arunjja, ‘kunatï sapür jakañatak wakiski ukjja, Diosajj churapunistaniwa sasin confiyañasawa’ sasaw Jesusajj ukampejj sañ munaskäna (Salmo 37:25).\nUkampis tʼantʼat sipansa, jukʼamp wakiskiriw utjäna. Jesusajj uka toqet akham sänwa: “Janiw jaqejj tʼantʼa sapampikiti jakkani, jan ukasti taqe kuntejj Diosajj siski uka arunakampiw jakarakini” sasa (Mateo 4:4). Israelitanakajj Egipto markat mistuwayjjapjjäna ukhajja, Diosajj kunjamsa wasaran jan manqʼat jiwarapjjañapatakejj yanaptʼäna uka toqetwa Jesusajj parlaskäna. Egiptot mistjjasajja, israelitanakajj mä phajjsikiw Sinaí sat wasara pampankasipkäna, ukampis manqʼañanakapajj pistʼañampïskänwa. Uk amuyasaw jupanakajj quejasjjapjjäna akham sasa: ‘Egiptonjja sistʼasiñkamaw tʼantʼa manqʼasiyätänjja’ sasa (Éxodo 16:1-3).\nEgipto markan utjkän uka tʼantʼanakajj wali sumäpachänwa. Uka tiemponjja, taqe kasta suma tʼantʼanak lurir panaderonakaw utjäna. Ukampis Jehová Diosajj israelitanakar uka markat apsusajja, janiw tʼantʼatjam jiwarayañ munkänti. Ukatwa akham säna: “Nayasti alajjpachatjja tʼantʼa jalluyanejja” sasa. Diosajj uka arsutaparojj phoqänwa, sapa alwaw “qaqawarar uñtata”, mä arunjja, khunur uñtata jiskʼa janqʼo laphinakjam jalluyanïna. Uk uñjasinjja, “¿akajj kunasa?” sasaw israelitanakajj jisktʼasipjjäna. Moisesasti akhamwa jupanakar säna: ‘Jehová Diosaw aka manqʼjja apayani manqʼapjjañamataki’ sasa. Ukat ukarojj maná * sasaw sutichapjjäna, 40 maranakaw manqʼapjjarakïna (Éxodo 16:4, 13-15, 31).\nQalltanjja, israelitanakajj maná manqʼa uñjasajj muspharapjjpachänwa. Ukasti, “miskʼimpi lurat silIpʼa tʼantʼjam luratarakïnwa”, ukat taqenitakirakiw utjäna (Éxodo 16:18). Tiempompejja, Egipto markan taqe kasta manqʼa utjkäna ukwa israelitanakajj munjjapjjarakïna. Ukat wal colerasajj “aka maná manqʼakiw utjaski” sasaw sapjjäna (Números 11:6). Ukatsti “aka manqʼampejj amjayasjjapjjaraktwa” sasaw wal arusipjjäna (Números 21:5). Cheqas israelitanakatakejj ‘alajjpach tʼantʼajj’ ajjtaskaña jan walïkaspas ukhamäjjänwa (Salmo 105:40).\nJAKAÑ CHURIR TʼANTʼA\nTʼantʼasa ukat yaqha ukhamanakas, ina ukhamataks utjkaspa ukhamwa jaqenakajj amuyapjje. Ukampis Biblianjja, yaqha kasta tʼantʼatwa parli, uka tʼantʼjja wali askitwa uñjañasa. Jesusajj uka tʼantʼarojj kuna tʼantʼtï israelitanakajj jan walit uñjapkäna ukaruw uñtayäna, ukampis uka tʼantʼajja, wiñayatakiw yanaptʼistaspa.\nJesusajj akham sänwa: “Nayätwa jakañ churiri tʼantʼajja. Nayra awkinakamajj wasaran maná tʼantʼwa manqʼapjjäna, ukhampachasa jiwarapjjewa. Ukampis nayajj parltwa alajjpachat saraqanir tʼantʼjjata, uka tʼantʼa manqʼerinakasti jan jiwapjjañapataki. Nayätwa alajjpachat saraqanir jakañ churir tʼantʼajja. Khititejj aka tʼantʼat manqʼkani ukajja wiñayatakiw jakani. Naya churkä uka tʼantʼajja nayan janchëjjawa; uksti churäwa akapachajj jakañanïñapataki” sasa (Juan 6:48-51).\nWaljaniw Jesusar uka arunak parlir istʼapjjäna, ukampis janiw sum amuyapkänti, kunattejj tʼantʼa ukat jañchi sasinjja, janiw cheqpach tʼantʼatsa jañchitsa parlkänti. Ukampis uka uñachtʼäwejj amuytʼañatakejj wali askiwa. Judionakajj tʼantʼpunwa sapür manqʼapjjerïna, ukat nayra awk taykanakapasa, 40 maranak wasar pampankasipkäna ukhajj ukhamarakiw maná tʼantʼa manqʼapjjäna. Maná sat tʼantʼajj Diosan mä aski churäwipänwa, ukat mä qawqha tiempokirakiw israelitanakarojj jakapjjañapatak yanaptʼäna. Ukampis Jesusan loqtasïwipajj khitinakatï jupar iyawsapki ukanakarojj wiñay jakañwa churi. Ukhamajj Jesusaw “jakañ churir tʼantʼajja”.\nManqʼata awtjistu ukhajja, inas mä jiskʼa tʼantʼa manqʼañataki thaqstan. Ukat Diosarus sapüru jiwasar tʼantʼa churatapata, mä arunjja, ‘manqʼa churatapat’ yuspärarakstan (Mateo 6:11). Ukhamajj Diosan uka aski bendicionap katoqasajj janipuni Jesucristot armasiñäniti, kunattejj jupaw “jakañ churir tʼantʼajja”.\nIsraelitanakat sipansa, ¿kunjamsa jiwasajj uka tʼantʼar wali askit uñjsna? Jesusajj akham sänwa: “Jumanakatejj munapjjchistajja, mandamientonakajj phoqhapjja[tawa]” sasa (Juan 14:15). Ukhamajj wiñayataki tʼantʼa manqʼaskakiñatakejja, Jesusan arunakaparuw istʼañasa ukat ukarjamaw sarnaqañasaraki (Deuteronomio 12:7).\n^ tʼaqa 10 Maná siski uka arojja, inas ¿man hu’? siski uka hebreo arut jutchi, uka arojj “¿akajj kunasa?” sañ muni.\nBiblia qellqaskäna uka tiemponakan ¿kunjamsa tʼantʼa lurapjjerïna?\n¿Kunjams jakʼu lurapjjerïna? Warminakaw amparamp lurasaki jakʼuptayapjjerïna, ukatakejj sapa alwaw wali alwata sartasin lurapjjerïna (Proverbios 31:15; Mateo 24:41). Abraham, Isaac ukat Jacob chachanakajj jakapkäna ukhajja, almidonero trigow wali uñtʼatäna. Pajapat trigo apsjjañajj chʼamänwa. Ukatakejj mortero sat lurañampiw kʼutsupjjerïna, ukat qhonaqapjjerïna. Amuytʼañataki, nayraqatjja, mukʼiptayapjjerïnwa, chʼaqsupjjerïnwa ukat lupiruw wañachtʼapjjerïna. Ukatsti susjapjjerïnwa ukat qhonaqjjapjjerïna.\nFamilpachatakejj walja jakʼuw munasïna, ukhamajj walja horanakaw qhonapjjañapäna. Ukatwa “molino qalan suenatap[ajj]” walja markanakan wali uñtʼatäna (Jeremías 25:10). Ukampis walja jakʼu luririr jaqejja, jukʼamp jachʼa moliñ qalanakampiw animalanakan jiyata molipjjerïna.\n¿Kunjams tʼantʼa lurapjjerïna? Ukjjarusti tʼantʼa qhatiyapjjañapänwa. Ukatakejj jakʼjja umampiw kittapjjerïna, chapjapjjerïna ukat qhatiyjjapjjerïna (Génesis 18:6). Yaqhepanakajja, parintat qalaruw qhatiyapjjerïna, yaqhepasti jiskʼa hornonakaru (Levítico 2:4; Isaías 44:15). Wali aytat jaqenakajja, taqe kasta suma tʼantʼanak lurir panaderonakanïpjjänwa. Tiempompejja, aleq jaqenakas tʼantʼa alasjjapjjakïnwa (Génesis 40:17; 1 Samuel 8:13; Isaías 55:2). Jeremías chachajj jakkäna ukhajja, Jerusalén markan mä callejj “panaderonakan callepa” sasin uñtʼatänwa. Ukat Nehemías chachajj jakkäna ukhajja, mä torrejj “Hornon torrepa” satänwa (Jeremías 37:21; Nehemías 12:38).\nNAYRÏR PAGINAN PʼEQEÑCHÄWIPA Oraqpachanwa aynachtʼayaski\nNAYRÏR PAGINAN PʼEQEÑCHÄWIPA Cigarro fumañat ¿Diosajj kamspachasa?\nNayra awk taykanakajatakejj ¿kuna suytʼäwis utji?\nKimsa chachanakaw kunatï cheqäki uk yatjjatañatak chʼamachasipjjäna\nText Aka archivonakanwa qellqatanak apaqasma YATIYAÑATAKI Junio 2014 | Cigarro fumañat ¿Diosajj kamspachasa?\nJunio 2014 | Cigarro fumañat ¿Diosajj kamspachasa?\nYATIYAÑATAKI Junio 2014 | Cigarro fumañat ¿Diosajj kamspachasa?


Hechos 8 - Holy Bible [Aymara Bible 1997] - (Hec 8)\nSaulojj: “Walic jiwayapjjtajj” sänwa. Uca urutpachaw Jerusalenanquir iglesiajj wali uñisita uñjasïna. Takeniraquiw Judea tokenacaru, Samaria tokenacampirus alisnucutäjjapjjäna. Apostolonacaquiw Jerusalenan kheparjjapjjäna.\nEstebanarusti Dios chuyma jakenacaw imjjapjjäna. Jupatsti wal jachapjjaraquïna.\nSaulosti ucapachajj iyawsirinacarojj wali t'akhesiyasaw arcnakäna utat uta thakasa. Utanacar mantasinsti, chachanac warminacsa catuntasinjja carcelaruw apjjaruyäna.\nUcampis Jerusalenat alisnucutäpcän ucanacajja, take tokeruw sarapjjäna, Diosan arunacap yatiyasa.\nUcapachajj Felipejj, Samaria marcar sarasinjja, Cristotwa jupanacar yatiyäna.\nJakenacasti tantacht'asisinjja takpachaniw wal isch'uquipjjäna Felipen arunacaparu. Uqhamaraquiw milagro luratanacaps uñjapjjäna.\nWalja ñankha ajayun mantat jakenacaraquiw c'umaraptayatäpjjäna. Uca ñankha ajayunacasti wararisisaw jupanacatjja mistjjapjjaraquïna. Walja suchu jakenacampi, cojonacampiraquiw c'umaraptayatäpjjäna.\nUcanac uñjasinjja takeniw uca marcanjja wal cusisipjjäna.\nTakeniw juparojj wali suma ist'apjjäna, jisc'at jach'acama. Sapjjaraquïnwa: “Aca jakejj Diosan jach'a ch'amapaniwa” sasa.\nJuparojj jaysapjjänwa, laykasiñapampiw jupanacarojj sallkjatayna walja maranaca.\nUcampis cunapachatejj Felipejj Diosan jach'a cancañapat parlcäna, uqhamarac Jesucriston sutipatsa khanañchcän ucapachajja, jupanacajj uca arunacar ist'asinjja iyawsapjjänwa. Ucatsti chachanacamppacha warminacamppachaw bautisasipjjäna.\nQuicpa Simonaraquiw iyawsasinjja bautisasjjäna. Felipemp chicaraquiw jupajj sarnakjjäna, muspharcañ milagronaca, uñacht'äwinac uñjatap laycu.\nJerusalenanquir apostolonacasti, Samaria marcan Diosan arunacap catokapjjatap yatisinjja, Pedrompir Juanampiruw qhitapjjäna.\nJupanacasti Samaria marcar purisinjja, Diosar iyawsir jakenacan Kollan Ajayu catokapjjañapataquiw oración lurapjjäna.\nKollan Ajayusti janïraw jupanacjjar jutcataynati. Ucatsipana jupanacajj Tatit Jesusan sutipar bautisataquïpjjänwa.\nPedrompi Juanampisti amparanacapwa jupanacjjar uchapjjäna. Ucatwa jupanacajj Kollan Ajayu catokapjjäna.\nSimonasti uñjänwa apostolonacaru amparanacapamp mayninacar lokjjatasin Kollan Ajayu catokayatapa. Ucatsti jupajj kollk churañ munäna, aqham sasa:\n—Nayar uca ch'am churapjjaraquita, cunapachatï nayajj qhitjjarus amparanacajj uchcä ucqhajja, jupajj Kollan Ajayu catokañapataquiraqui —sasa.\nPedrosti juparojj sänwa: —Kollkemajj jumamp chic tucuspan. Diosajj churqui ucajj, janiw kollkemp alasiñäquiti.\nJumanjja janiw wact'ctamti catokañamajja, ni asquïcaractas ucataquejja. Chuymamasti janiw chekäquiti Dios nayrakatanjja.\nUca ñankha amtäwimjja apanucum. Ucatsti Diosar mayisiraquim, inach jupajj perdonätam uca chuymaman jan wali lup'itamatjja.\nSimonasti ucjjarojj sänwa: —Jumanacajj Tatituruy mayirapipjjeta, cuntï sapquista ucanacajj jan nayjjar jutañapataqui —sasa.\nApostolonacasti Diosan arunacap parlasinjja, Samarianquir yakha jisc'a marcanacanwa khespiyasiñ suma arunac yatiyapjjäna. Ucatsti Jerusalenaruw cutjjapjjaraquïna.\nUca khepatsti, Diosan mä angelapaw Feliperojj parläna: “Sartam, ucatsti aynach toker sararaquim, Jerusalenat Gazar sarakquis uca thaqui cheka” sasa. Uca thaquisti wasar chekwa pasawayi.\nFelipesti sartasinjja, iyawsasaw saräna. Uca thaqui sarcasinsti, Etiopianquir mä jakempiw jiquisïna. Jupasti eunucönwa, mä jilïrit utt'ayataraquïnwa, Etiopía marcanquiri Candace sata reinan kollke caturiparaqui. Aca jakesti Diosar yupaychiriw Jerusalenarojj saratayna.\nJupasti marcaparuw cuttjjäna, carropjjan kont'ata sarcasinsti, Isaías profetan librop leescäna.\nKollan Ajayusti Feliperojj sänwa: “Uñjam, ucat uca carroru jac'achasim” sasa.\nFelipesti jac'achasisinjja, Isaías profetan librop leesquir ist'äna. Ucatwa uca etiope jakerojj jisct'i: —¿Cuntï leecta ucjja amuytati? —sasa.\nUca etiope jakesti sänwa: —¿Cunjämarac nayast amuyästi, jan qhitis nayar yatichquitan ucqhasti? —sasa. Feliperusti saraquiwa: —Jutam, maqhatanim, acqhar kont'asim —sasa.\nKellkata leecän ucawjasti acänwa: “Jupajj mä ovej-jamaw jiwañar irpatäna. Cunjämatï mä ovejajj t'awra yawiratajj jan wararquejja, uqhamaraquiw jupajj jan arscänti.\nAynacht'ayatäcän ucqhajja, janiw juparojj arjjatapquiti. Jupan wawanacapatsti ¿qhitis parlaspa? Jacañapasti aca orakenjja apakatawa.”\nJilïri take yänacjjar utt'ayat etiope jakesti Feliperuw jisct'äna: —¿Qhitits profetajj ucjja parli? ¿Jupa quicpatti, jan ucajj yakhatcha? —sasa.\nFelipesti ucapachaw Tatit Jesusat yatiyañ kallti, cuntï uca etiope jaquejj leecän uca arunac khanañchasa.\nCawqhantï umajj utjcäna ucawja cheka pascasinsti, uca jilïri take yänacjjar utt'ayat jakejj sänwa: —Acajjay umajja. ¿Janit nayajj bautisatäquiristjja? —sasa.\n[Felipejj juparojj saraquïnwa: —Take chuymamp iyawsasma ucajja, bautisatäsmawa. Uca jilïr jakesti ucjjar arsusinjja siwa: —Nayajj iyawstwa Jesucristojj Diosan Yokapätapa.]\nUcspachaw carro sayt'ayi. Ucatsti panpach umar mantasinwa Felipejj uca jaker bautisi.\nUmat mistjjapjjäna uca khepatsti, Tatitun Ajayupaw Feliperojj aptawayjjäna. Jilïri take yänacjjar utt'ayat jakesti janiw mayamps Feliperojj uñjcjjeti, ucampis jupajj c'uchiquiw sarawayjjäna.\nFelipejj Azoto sata marcanwa jicjjatasjjäna. Ucatsti marcat marcaracwa saräna, khespiyasiñ arunac yatiyasa, Cesarea marcar puriñcama.


Números 7 QA97 - Cunürutejj Moisesajj kollan chekawja - Bible Search\nKollan chekawja loktañatac ofrendanac catuyañjjata\n1Cunürutejj Moisesajj kollan chekawja lurañ tucuyjjän ucqhajj aceitempiw catuyjjäna, take kollan chekawjan yänacapa, uqhamarac altaran yänacapsa. 2Ucjjarusti tribunacan jilïrinacapajj cawquïrinacatï censo aptaña yanapt'apcatayna ucanacajj sarasinjja, 3Tatituruw ofrendanac loktapjjäna, sojjta imantat carretanaca, tunca payan orko vacanaca, sapa mä carreta, sapakat pä jilïrinacata, uqhamarac mä orko vaca sapakat maynita.\n4Ucatsti Tatitojj Moisesarojj sänwa: 5“Catokam aca carretanaca, orko vacanaca, ucatsti levitanacar churjjapjjam, jupanacan irnakasa apnakapjjañapataqui Jiquisiñ Carpäquis ucana, cuna lurañatejj sapa maynir wact'qui uqhamarjama” sasa.\n6Moisesasti carretanaca, orko vacanaca catokasinjja, levitanacaruw laquintäna. 7Gersón chachan wawanacaparojj pä carretampi, pusi orko vacanacampi churäna, cawquïrinactï jupanacajj lurañatac munapcän ucanaca. 8Merari chachan wawanacaparojj churaraquïnwa pusi carretanaca, quimsakallko orko vacanaca, cawquïrinactejj lurañataqui munapcäna uqhamarjama. Jupanacasti Itamar sat Aarón sacerdoten wawapan sarayatäpjjänwa. 9Ucampis Coat chachan wawanacaparojj janiraquiwa cuna carretanacasa ni orko vacanacasa churascänti, jupanacajj kollan yänacjja callachipjjaru apapjjañapänwa uca laycu.\n10Cunapachatejj altarajj catuyatäjjän ucapachasti tribunacan jilïrinacapajj ofrendanacapjja altar nayräjjaruwa apapjjäna. 11Ucatsti Tatitojj Moisesarojj sänwa: “Sapa uruw mä jilïrejj sapakat tributa ofrendanacap altarar catuyir sarani” sasa.\n12Nayrïri urusti Naasón chachaw ofrendapa apäna, Aminadab chachan yokapa, Judá tributa. 13Ofrendanacapasti mä kollke platönwa, cawquïritejj waranka pusi pataca quimsa tuncani gramo pesäna, mä kollke taza, cawquïritejj pakallko pataca pakallko tuncani gramo pesaraquïna, cunjämäcantï santuarion pesapajj uqhamarjama, panpachanisti suma jac'un phokt'ayata, aceitempi chaputa, grano achunac ofrendataqui; 14uqhamaraqui mä kori cuchara cawquïritejj pesäna pataca tuncani gramo, incienson phokt'ata, 15mä vaca kallu, mä orko oveja, mä marani orko oveja ofrendat loktañataqui. 16Uqhamarac mä cabrito juchanacat sacrificio loktañataqui, 17khepjjarusti sumancañatac sacrificiotaquisti, pä orko vacanaca, pheska orko ovejanaca, pheska cabritonaca, pheska mä marani ovejanaca. Acanacaw Naasón sat Aminadab chachana wawapan ofrendapänjja.\n18Payïri urusti Natanael chacharaquiw ofrendapa apanïnjja, Zuar chachan yokapa, Isacar tribun jilïripa, 19-23ucatsti quipca ofrendanacaracwa churäna, Naasón chachjama.\n24Quimsïri urojj Eliab chacharaquiw ofrendapa apäna, Helón chachan yokapa, Zabulón tribun jilïripa, 25-29ucatsti quipca ofrendanacaracwa nayrïrinacjama churaraquïna.\n30Pusi urusti Elisur chachaw ofrendapa apäna, Sedeur chachan yokapa, Rubén tribun jilïripa, 31-35ucatsti quipca ofrendanacwa nayrïrinacjama churaraquïna.\n36Pheskëri urusti Selumiel chachaw ofrendapa apäna, Zurisadai chachan yokapa, Simeón tribun jilïripa. 37-41Ucatsti quipca ofrendanacwa aparaquïna, nayrïrinacjama.\n42Sojjtïri urusti Eliasaf chachaw ofrendapa apäna, Reuel chachan yokapa, Gad tribun jilïripa, 43-47ucatsti quipca ofrendanacwa nayrïrinacjama churaraquïna.\n48Pakallköri urusti Elisama chachaw ofrendapa aparaquïna, Amiud chachan yokapa, Efraín tribun jilïripa, 49-53ucatsti quipca ofrendanacwa nayrïrinacjama churaraquïna.\n54Quimsakallkör urojj Gamaliel chachaw ofrendapa apäna, Pedasur chachan yokapa, Manasés tribun jilïripa, 55-59ucatsti quipca ofrendanacwa nayrïrinacjama churaraquïna.\n60Llätunquïri urusti Abidán chachaw ofrendapa apäna, Gedeoni chachan yokapa, Benjamín tribun jilïripa, 61-65ucatsti quipca ofrendanacwa nayrïrinacjama churaraquïna.\n66Tunquïri urusti Ahiezer chachaw ofrendapa apäna, Amisadai chachan yokapa, Dan tribun jilïripa, 67-71ucatsti quipca ofrendanaca nayrïrinacjama churaraquïna.\n72Tunca mayan ururusti Pagiel chachaw ofrendapa apäna, Ocrán chachan yokapa, Aser tribun jilïripa, 73-77ucatsti quipca ofrendanacwa nayrïrinacjama churaraquïna.\n78Tunca payan ururusti Ahira chachaw ofrendapa apäna, Enán chachan yokapa, Neftalí tribun jilïripa, 79-83ucatsti quipca ofrendanacwa nayrïrinacjama churaraquïna.\n84Uqhamaw cunapachatejj altarajj catuyatäjjän ucqhajj, israelitanacan tribunacapan jilïrinacapajj tunca payan kollke platonacwa churapjjäna, uqhamarac tunca payan kollke tazanaca, tunca payan kori cucharanaca. 85Sapa kollke platonacaw pesäna waranka pusi pataca quimsa tuncani gramonaca, sapa tazaraquiw pesäna pakallko pataca pakallko tuncani gramonaca. Takpachasti, take platonacana, tazanacana kollkepajj pä tunca sojjtani waranka pusi patacani gramonacaw pesaraquïna, cunjämäquitejj santuarion pesapajj uqhamarjama. 86Uqhamaraquiw utjäna tunca payan kori cucharanaca, incienson phokt'ata, sapa maynisa pataca tuncani gramonacaw pesaraquïna, cunjämäcäntï santuarion kollkepan valorapajj uqhamarjama. Take kori cucharanacajj waranka quimsa pataca pä tuncani gramonacaw pesäna.\n87Takpacha uywanacajj loktañataquejj tunca payan vaca kallunaca, tunca payan orko ovejanaca, tunca payan mä maran ovejanaca, sapakat maynisa grano ofrendanacampi, uqhamarac tunca payan cabritonacampi juchanacat sacrificio loktañataqui. 88Takpach uywanacasti sumancañaru mantañataqui sacrificiotaquejj acanacänwa: pä tunca vaca kallunaca, sojjta tunca orko ovejanaca, sojjta tunca cabritonaca, uqhamarac sojjta tunca mä maran ovejanaca. Aca ofrendanacaw altararu churatäna, cunapachatï catuyatäcäna ucapachajja.\n89Cunapachatï Moisesajj mantcäna Tatitumpi Jiquisiñ Carparu, Tatitumpi parlañataqui, ist'änwa Tatitu Diosan juparu parlascatapa, suma Arust'äwiru Mantañ Arca imañ patata, uca pä chhekhan angelanac taypita.


2 Timoteo 2 — Watchtower INTERNETANKIR BIBLIOTECA\n2 Timoteo, kunanakatsa parli\nSuma phoqeri chachanakaw mayninakar yatichapjjañapa (1-7)\nSuma yatiyäwinak laykuw tʼaqesiñanak aguantta (8-13)\nDiosan arunakap cheqaparjam apnaqaña (14-19)\nKunanaktï maynejj waynäkasin munki ukanakat jitheqtam (20-22)\nKunjamsa jiskhisiñanakar uñjañasa (23-26)\nUkajja, “janiw kunatejj sapürun luraski ukanak lurañar mitiskiti” sasaw jaqokipasirakispa.\nVariante: “mä taniritejj”.\nGriego arunjja, “corona”.\nGriego arunjja, “sartayatänwa”.\nGriego arunjja, “sumpach qhanañchaskakim”.\nVariante: “sikhintasipjjañapataki; chhikhisipjjañapataki”.\nJan ukajja, “tukji; aynachtʼayi”.\nGriego arunjja, “cheqa arunaksa”.\nJan ukajja, “jupanakajj kunayman jan wali lurañanakaruw apapjjani”.\nJan ukajja, “iyawsañatsa”.\n“Jehová” siski uka cheq aka Biblian diccionariopan liytʼäta.\nJan ukajja, “jaltjjam”.\nJan ukajja, “iyawsañataki”.\nGriego arunjja, “qʼoma”.\nVariante: “sikhintasiñanakarojj; chhikhisiñanakarojj”.\n“Llampʼu chuymanïña” siski uka cheq aka Biblian diccionariopan liytʼäta.\nJan ukajja, “amuyunakap cambiaychini”.\nUkasti kʼarintiri sañ muni.\n2 Ukhamasti munat wawaja, niyakejjay Diosajj Cristo Jesús taypejj wali khuyapayasiñampi* uñjstamjja, jumajj chʼam katjjataskakim. 2 Kunanaktï nayar parlir istʼkista, walja testigonakas qhanañchapki ukanakjja, suma phoqeri chachanakar yaticham, ukhamatwa jupanakajj yaqhanakar yatichañatakejj suma wakichtʼatäpjjani. 3 Jumasti Cristo Jesusan mä suma soldadopjamajj tʼaqesiskakim. 4 Maynitejj soldadjam serviskchejja, janiw negocionak lurañar mitiskiti,* jan ukasti khititejj soldadjam katoqki ukar kusisiyañatakiw chʼamachasi. 5 Anatäwinakanjja ukhamarakiwa, mä tʼijuritejj* reglamentorjam jan tʼijkchejja, janiw premio* katoqkaspati. 6 Mä yapuchiritejj wal trabajchejja, jupaw nayraqatajj yapupan achunakap manqʼasiñapa. 7 Kunanaktï nayajj sisksma ukanakat amuytʼapunim. Tatituw jumarojj taqe kunan amuytʼasiñamatakejj yanaptʼaskätam.\n8 Amtasipunim, Jesucristojj jiwatanak taypit jaktayatänwa,* Davidat jutir wawarakïnwa, uka suma yatiyäwinakwa nayajj yatiyaskta, 9 uka laykurakiw nayajj wal tʼaqesiskta, jan wali jaqëkiristsa ukhamaw carcelan llawintat uñjasirakta. Ukampis Diosan arunakapajj janiw cadenanakamp chinuntatäkiti. 10 Ukatwa nayajj ajllitanak laykojj taqe kunsa aguantaskakta, ukhamat jupanakajj Cristo Jesusampi mayakïpjjatap laykojj salvatäpjjañapataki, wiñay jachʼañchäwsa katoqapjjañapataki. 11 Aka arunakajj wali confiykañawa: cheqansa jiwasatejj jupamp chika jiwañänejja, jupamp chikarakiw jakañäni; 12 jiwasatejj aguantaskakiñänejja, jupamp chikarakiw reyinakjam apnaqañäni; jiwasatejj jupar jan uñtʼir tukuñänejja, jupajj janirakiw jiwasar uñtʼkistaniti; 13 janisay jiwasajj kuntï Diosajj siski ukanak lurkchiñänejja, jupajj kuntï arski ukanakjja phoqapuniniwa, janiw jupajj amtap contrajj saytʼkaspati.\n14 Taqe akanakjja amtayaskakim, Dios nayraqatansa yatichaskakim,* ukhamat jan arunakjjat jiskhisipjjañapataki,* ukham jiskhisiñajj inamayakiwa, antisakiw ukanak istʼirinakarojj jan waltʼayi.* 15 Jumajj chʼamachasiskakim, ukhamat Dios nayraqatan suma uñjatäñataki, jan kunat phenqʼasis trabajiñataki, Diosan arunakapsa* cheqaparjam apnaqañataki. 16 Diosar jiskʼachir inamay arunakjja maysar apanukum, uka arunakajj kunayman jan wali lurañanakaruw apani,* 17 uka jaqenakan arunakapajj gangrenar uñtatarakiw mirtani. Himeneompi Filetompejj ukham arunak apnaqer jaqenakäpjjewa. 18 Jupanakajj jiwatat jaktañajj pasjjewa sasaw cheqa yatichäwinakat saranukupjje, Diosar confiyañatsa* yaqhepanakarojj apaqapjjarakiwa. 19 Ukampis Diosan suma uttʼayata cimientojj sayaskakiwa, ukanjja akham qellqatawa: “Jehová* Diosajja jupankirinakarojj uñtʼasiwa”, “taqe khitinakatejj Jehová* Diosan sutipat artʼasipki ukanakajja, jan walinak apanukupjjpan” sasa.\n20 Jumanakajj yatipjjtawa, mä jachʼa utanjja, janiw qorita qollqeta lurat vasonakakejj utjkiti, jan ukasti lawata ñeqʼeta lurat vasonakaw utjaraki, yaqhepajja kunatï sumäki uk apnaqañataki, yaqhepasti kunatï jan sumäki uk apnaqañataki. 21 Ukhamasti maynitejj jan sumäki uk apnaqañ vasonakat jitheqtanejja, kunatï sumäki uk apnaqañatak vasor uñtatäniwa, santo jaqer tukuyatarakïniwa, dueñopatakis wali sumäniwa, suma luräwinak lurañatakis wakichtʼatarakïniwa. 22 Ukhamajj kunanaktï maynejj waynäkasin munki ukanakat jumajj jitheqtam,* antisas cheqaparjam sarnaqañataki, Diosar confiyañataki,* munasirïñataki, sumankañataki chʼamachasim, Tatitur suma* chuymampi artʼasipki ukanakampirak chikachasim.\n23 Jan kunatak serviri, inamaya jiskhisiñanakarojj* jan mitisimti, ukanak kawsaw chʼajjwañanakajj utji. 24 Tatitun esclavopajj janiw kunat chʼajjwañapas wakiskiti, antisas taqenirus munasiñampi uñjañapawa, yatichañatakis wakichatäñapawa, jan wal luratas pacienciampiw aguantañapa, 25 jan istʼañ munirinakarus llampʼu chuymampiw* yatichañapa. Inas Diosajj jupanakar arrepentimiento churchini,* ukhamat kunatï cheqäki uk sum uñtʼapjjañapataki, 26 amuytatasipjjañapataki, Diablon* sipitapatsa escapapjjañapataki. Cheqpachansa jupanakajj Diablon* munañap lurañatakiw jakkirpach katuntatäpjje.


Global Voices Aymarata » China markanx estación de trenes ukanx mä explusion ukaw utjawayi: kimsa jiwata ukat walja usuchjatanakaw utjawayi · Global Voices Aymarata » Print\nJaqukipäw uñt'ayata/apkatata 20 Llamayu phaxsi 2014 17:35 GMT 1\t · Qillqiri Oiwan Lam (es) ukan jaqukipiri\tVictoria Ferreyra, Rosmery Quispe\nCategoria-naka: Asia Oriental, China, Citizen Media, Ethnicity & Race, Guerra & Conflicto, Política, Últimas Noticias\nExplosión en la estación de trenes Urumqi que terminó en la muerte de tres personas. Captura de pantalla de NTD China News.\nKhaysa inti jalant China tuqin aka miercoles urux Urumqi trena sayañan utjawayatayna mä phallawiwa. Ukat jiwatanakax kinsaniw uñsti ukjamarus paqalltunk llatukaniw usuchjataraki.\nAka trinan sarnaqarinaqax jichhanakjama wal phuqasipxi kunati kimsuru irnaqawinakat samarañaw utji, ukat aka samarawix mä uru llamay phaxsit saraqkipan qalltawayi. Agencia Xinhua yatiyaw  yatiyirix amanut phallaw luratäkaspas ukjam amuyawayapxi ukjamarus pandilliruw mä jaqir kuchillump chhuquntawayatayna ukat mayak phallawayi ninamitanakax sasaw yatiyawayapxaraki.\nUka markar Presidente China XiJingpin tumpatapat  uka phallawix utjawayi. Ukjamarus arsuwayiwa “acción decisiva” contra los “terroristas” ukanakata, ukajamarus Jefatura ukan irnaqirinakarux jallallawayarakiwa.\nUrumqi, jach’a qamañ markan Xinjiang ukan khuri maymara pä waranq llatunkanina pä jisk’a comunidadaw ch’axwañ qalltawayaxana ukat pä patak jiwatanakaw uñstawayarakina. Kunati walja patankir jaqinakaw uka markar mantantawayapxi. Beijing tatax siwa nayax aka Xinjian markar wali suma qamañ apanta ukjamarakiw taqpacha patat mantanir jaqinakar jan jisk’achas sumar uñjawayta. Maysatsti Uighur jaqinakat arxatirinakax juch jaquwayapxi marka irptirinaruwa.\nPresidente Xi tatax uka phallatxat sawayiwa akjama, – amuyapxañasawa, janiw jasakiti uka jan wali jaqinakar chhaqayañaxa, ukat jayatakpun ukanakx chhaqtapiysna. janiw uka terrorista jaqinakar thaqañax jayratakikiti jan ukasti mäkiw unxtañaspa sasa.\nFerroviaron irnairnakax pä uraw sayantawayapxi, ukat uka saraqatatsti willtataw irnaqirinakapax irnaqqhatawayapxaraki.\nWali uñt’atan Microblogueo Irnaqirinakapax ukar Sina Weibo ukanakamp mäkiw phallaw foto apsut imantañatak wal unxtasiwayapxaraki. Ukatxa policianakan fotonakapak uchkatawayapxarakitayna\nSina Weibo. Luda Cici qillqawayiwa  [zh]:\nChina markax uka juk’a patat mantanir jaqinakar wal sumaruw uñjawayi, ukat janiw jan wali amuyux utjkiti, jan ukasti uka terrorista jaqinakaw patat mantanir jaqinak taypin chikancht’asitapxi ukat jupanakax munapxi payar t’aqqhawayañwa.\nXiaoshidai Dafangke, jupax Xinjiang ukan jakasi, exhortó  [zh]:\nXiaoshidai Dafangken jakasir Xinjiang ukan akham arsuwayi, Nayax Xinjian marcankasktwa ukat jichhasti mä jiska markan jakaskta, Uighur markan jakasirinakax wali suma jaqipxiwa ukjamarus wali munasirioxarakiwa, ukat aka ch’axwawix ukjama uka jan wali iyawsawin ukar yanqha chuyman laykuwa. Nayax suyaskwa suma amuyt’awi ukat jan patat mantanir jaqinakar jucha jaqupxaspati.\nTwitter, Jan Henryk Dabrowski política étnica ukxat arsuwayi:\nKunamsa uka jan wal politica etnicidad Union Sovietica, jan walt’añ apxayasiwayi uka comunista China marka ukjamarus jan wali, akat qhiparux Han ukar Uighurs uka pä markan ch’axwawipamnakax wali jach’aniwa.\nURL to article: https://aym.globalvoices.org/2014/05/6542\n April 26, 2014: https://twitter.com/novaniemi/statuses/460037533892497408


Victoria Tinta Quispe · Willka kuti phaxsi 2010 · Global Voices Aymarata\nVictoria Tinta Quispe · Willka kuti phaxsi, 2010\nQhipa qillqatanaka Victoria Tinta Quispe Ta Willka kuti phaxsi, 2010\nLatinoamérica: Software Libre sat Phunchhaw Utt'ayäwi\nLatin America 18 Willka kuti phaxsi 2010\nLatinoamerica ukch’pachanxa , software libre satax walja markanakataki, jaqinakatak askiwa, khitinakati administración publica aka yänak apnaqañ amtapk yant’asiwinakan askichaw jikxatañataki. Sañäni Cubanxa, Software Libre sat apnaqawix jiltawimpiw yanapt’i.Ecuatorianu irpirix políticas publicas ukan software libren apnaqawip chikancht’asiñapa amtawayi, Brasil markan yaqha irpirin softwar cultura libre sat kipka. 24ni qasawi phaxsin 2010...\nNorth America 9 Willka kuti phaxsi 2010\nJaponan jaqinakapan jaya mara jakawit uñt’ataspawa, ukampirus televisionan wakichawinakapax markapjam suma nayra sarnaqawiniwa. Yaqhip wakichawinakax chika siglo ukha warar misturinakaw utji. Mayjt’awinakapaw aski: taqpachatxa,talk shows, yatiyäwinaka, anatäwi, phayäwi, jayllïwi, ch’amañchäwi, ukatxa Imperial wila masinakxat wakichawinakaw utji. Aka articulo qilqatax Choju Bangumi aka qilqt’atax japonesanakaruw uñt’i, sañ muniwa “ jaya jakawi...